text:
DI BESSÔI - TURISIM EVENTS. Friûl palc par events internazionâi
Interviste cun Loris Tramontin, paron di Azelea Promotion
“Il Friûl al à grandis pussibilitâts di deventâ un lûc di ponte pal turisim e pai grancj events, e lu stìn dimostrant cui grancj concierts che di cualchi an o organizìn in Regjon. Ma a son cetantis robis che ancjemò si podaressin fâ”. Peraule di Loris Tramontin, furlan che di Tisane cu la sô Azalea al somee vê une calamite par puartâ dongje te nestre tiere nons simpri plui impuartants de musiche rock e pop. Une situazion che fin a pôcs agns indaûr e someave un sium pai apassionâts, che a vevin di frontâ lungjis trasfiertis par viodi concierts di artiscj impuartants. Invezit cumò al è deventât cuasi normâl viodi esibizions di nons tant che Madonna, Bruce Springsteen, i Coldplay, che adun cun Bon Jovi, AC/DC e Iron Maiden a àn atirât in Friûl desinis di miârs di personis rivadis di mieze Europe. E chest an i Metallica, ma cumò ancje i Foo Fighters e i Radiohead a puartaran di gnûf la nestre Regjon a jessi un dai plui preseâts palcs pai events musicâi in Italie. “Il Friûl aromai si confronte dome cun Rome e cun Milan” al spieghe Tramontin: “i artiscj no dubitin plui che la place di Udin o che di Vile Manin no sedin ae lôr altece, parcè che zaromai tancj lor innomenâts colegas a àn sunât culì. E cussì al è simpri plui probabil rivâ a convinciju a vignî achì”.
Ma cemût si rivial a tirâ dongje stelis cussì sflandorosis?
Al è il risultât di passe 30 agns di lavôr, e de credibilitât che jo e la mê scuadre o sin rivâts a tirâsi fûr in dut chest timp. Lis agjenziis che a aministrin chescj artiscj a àn bisugne di interlocutôrs afidabii no dome par ce che al inten i contrats, ven a stâi la part economiche, dulà che jo no ai vût mai a ce dî cun nissun; a dî il vêr, ur covente di vê a ce fâ cun int afidabile, che e garantissi ancje serietât su problemis come la logjistiche e soredut che e à une peraule sole. Dutis carateristichis che o ricognòs come patrimoni de int furlane.
Ma la int furlane si rindie cont di cheste fortune?
No masse. E je vere che i furlans a son int serie, di peraule e che e lavore. Ma no àn la misure de lôr realtât in rapuart a chês dongje e a finissin par fâ dal Friul une tiere piçule e insodisfate, che une volte che e rive a cierts risultâts ju dà cuasi par scontâts. Fasìn l’esempli dal balon: l’Udin al è in Champions pe seconde volte consecutive, un risultât impensabil pe storie de societât. Ma al è plui facil sinti a mugugnâ i tifôs che viodiju rindisi cont de fortune che a àn. Pai spetacui al è chel instès. Coventarès lâ a cjalâ ce che al sucêt a Trevîs, Verone, Ferrara, in citâts des stessis dimensions di Udin, par realizâ che in chest moment il Friûl al à une centralitât che si è vuadagnât cul lavôr e la programazion, e tal balon e tai events musicâi al è a nivei di ecelence europeane.
Dut câs a Udin la costruzion dal gnûf stadi e podarès meti a risi chest vuestri progjet…
No, il progjet al va indevant: come che al dimostre il conciert di Bruce Springsteen a Triest, lis alternativis a son. Ma Udin al è une soluzioni ideâl. O vin lavorât un grum par dâji une stature tal panorame talian des localitâts degnis di ospitâ grancj concierts, e cumò parcè vino di disfâ il zugatul? No dome: la place furlane e je perfete ancje pal aspiet logjistic, parcè che il Stadi al è dongje de autostrade, ben servît dai mieçs publics. Pecjât no ristruturâlu aprofitant di chestis carateristichis. Al sarès un tesaur straçât.
Mai pensât di lâ vie dal Friûl e puartâ inaltrò dut il so patrimoni di cognossince?
No, mai. O lavorìn cun tantis localitâts dal Venit ma la fonde di dut e je chi di nô, e o vin fat dut di bessôi. No podaressin lâ vie. Ancje parcè che la gnove economie globâl e à di bon che al è compagn se tu lavoris a Rome o a Tisane: a son lis ideis che a contin. E la posizion dal Friûl, che une volte e jere margjinâl, daspò che il Mûr di Berlin al è colât e je deventade strategjiche: o sin ae crosere jenfri Europe dal Nord, dal Sud e dal soreli jevât. Un altri tesaur di no straçâ. Nô o puartìn chenti int che a ven dal Nord (Gjermanie e Austrie) ma ancje dai Balcans, de Cechie e parfin de Russie: cheste int e larès sburtade a tornâ cjapantle pe gole, e mostrant cun braure il miôr de nestre tiere. ■
Walter Tomada


c: text/html

text:
CUSINE. Mangjâ furlan tai siums dai emigrants
Tra lis tantis dificoltâts che àn vût i nestris emigrants (ma al è compagn pai emigrâts di ducj i timps e di dut il mont), si pense subit al dolôr di lassâ cjase e famee, cuant che – cence telefons o internet – restâ in contat al jere une vore intrigôs. O pûr ae fadie di inserîsi, di cjatâ cjase e lavôr, di imparâ une lenghe gnove, di scombati cul prejudizi, di convivi cu la nostalgjie. E, considerant dut, il probleme di confrontâsi cuntune maniere difarente di gustâ – massime in timps li che gustâ al jere za par so cont un dirit no cussì scontât – al pues semeâ un fastidi minôr.
Invezit, par tancj che a àn scugnût lassâ la patrie, pierdi la sensazion dal “gustâ di cjase” al à dispès rapresentât un vêr fastidi. Ancje pratic, parcè che nol è facil usâ il stomi a savôrs difarents: al baste pensâ ae nestre int lade vie tai prins dal Nûfcent in Argjentine, che e à dispès contât dal shock psicologjic (ma ancje digjestîf) di passâ di une diete puare, fate di verduris e pocje cjar, al mangjâ in pratiche ogni dì cjar rosse. Sul imprin magari a vevin la impression di jessi rivâts tal “paîs di Bengodi”, ma ae lungje dispès si cjatavin a vê fastidis di salût, cul fisic privât a colp di vitaminis e fibris e cun cavoi di proteinis e gras che no jerin gran usâts.
Ma – soredut – il traume al è stât dispès di nature psicologjiche, parcè che no si pues dismenteâsi che lis tradizions gastronomichis a son un dai aspiets fondamentâi di une culture, e la sensazion di pierdi i savôrs e i odôrs de cusine de none, chei che di gjenerazion in gjenerazion par secui a son stât il sostentament di une famee tant di jessi cuasi part dal DNA, e pues jessi une esperience pardabon straneante.
Parcè che – a fermâsi un moment a resonâ – vuê al è avonde facil pensâ che in ogni bande dal mont “civilizât” al pues jessi avonde normâl cjatâ tai negozis i ingredients, o alc che ur somee, par tornâ a fâ in cjase i plats che e faseve la none. Cumò, un talian che al va tal forest, almancul un pac di paste decente al rive a cjatâlu, e ancje se al à di fâ un cimi di fature par sielzi un formadi di gratâ che al sedi “Parmigiano” e no il patacon “Parmesan”, bon, ben o mâl si combine…
Di sigûr, par chês fameis ladis vie tai agns ‘50 o ‘60, o piês ancjemò prime, no jere une robe cussì normâl, e alore a son dute une schirie di contis di int cun pacs di paste, di cafè, o cun salam e çuç di cjase fracâts te valîs. O di feminis di cjase che a àn scugnût tornâ a imparâ a fâ di mangjâ, doprant lis piastris eletrichis che si cjatin tal nord de Europe o in Americhe, invezit dal spolert. O fintremai de usance di puartâsi ator pal mont la semence dal ort, par provâ – in maniere ancje un tic tenare – a tornâ a vê, in Belgjiche o in Gjermanie, i cavoçuts o lis cartufulis cul stes savôr di chês cressudis a Maian o a Davâr.
Dut câs, la nostalgjie pai savôrs “di cjase” e reste une robe une vore inlidrisade. E si lu viôt ben cuant che i nestris emigrants, ancje di seconde o di tierce gjenerazion, a àn la pussibilitât di tornâ in Friûl. Novante voltis su cent, cuant che al rive un amì furlan nassût e cressût in Argjentine, in Belgjiche, in Australie, la prime robe che al domande e je di cerçâ il frico. Garantît. O al nomene cualchi non di ricete, magari che e tocje stâ a sfuarçâsi a capî di ce che al sta tabaiant, parcè che al dopre un non che chi di nô al è stât dismenteât, o une peraule miscliçade tra un non tradizionâl nestri e la version te lôr gnove lenghe.
E ogni tant si discuvierç che si son gjeneradis ancje robis dal dut gnovis e ineditis: come un ristorant intune comunitât da la Argjentine (a Colonia Caroya, www.macadam.com.ar/Frasca.swf) che cun braure si clame “La Frasca” e che al fâs dome cusine furlane ma, cundute la buine volontât, al fâs un frico cuntun formadi che nol è il nestri…
E po dopo, cuant che un emigrant o un fi di emigrant al torne in Friûl e al cerce il vêr frico, al discuvierç un mont, e ogni tant al reste fintremai mâl, parcè che si rint cont di vê coltivât par agns un ricuart, ma che la sô memorie no si fonde sul origjinâl ma su une version “riviodude e corete”, alc di “argjentinizât”, o di “belgjichizât”, o di “australianizât”. E cheste e pues jessi une piçule delusion. Ma ancje une grande discuvierte, parcè che al vûl dî che no si sta fevelant dome di “une ricete”, ma che al è ancje un pretest par provâ a metisi tai bregons di int che e je cressude in bandis difarentis dal mont ma cu lis stessis nestris lidrîs, e che – come noaltris – no à voie che a sedin dismenteadis. Dome che a cjalin la robe di une prospetive diferente.
No, la memorie dal mangjâ di cjase nol è un fastidi minôr, dal sigûr… ■
Margherita Timeus

robotstxt: allowed

filter: keep


text:
LA FABRICHE DAI… LIBRIS. Antoni Beline, La fabriche dai predis, Zirà 1999
“Stant che i sanz a son personis straodenariis rispiet a la normalitât, come stelis ch’a lusin tun cîl dut fumul, al è evident che ancje la lôr vite e jè diferente di chê de ‘massa damnatorum’, de ‘fole dai danâz’ che o saressin nô. La diference di fonde e jè la lôr vite interiôr, il lôr grât di gracie, la santitât de lôr anime, ma chest al è masse pôc pai nestris vôi curiôs e alore bisugne che la straordinarietât si palesi ancje par di fûr”.
Al è l’incipit di une des oparis plui significativis di pre Antoni Beline, li che al conte la sô la sô vocazion e la sô vite, che di chê vocazion e je stade condizionade e determinade.
Beline, si sa, al veve simpri tantis robis di dî, di contâ, di scrivi. Al veve une largje pradarie dulà cjapâ sù il so fen: la Bibie, prin di dut, ma ancje ducj i libris che al veve let, une culture a 360 grâts che i permeteve no dome di nudrî la sô anime, ma ancje di pandile, di resonâ sui problems e su la nature dal om, sul so rapuart cun Diu, su lis domandis ultimis (o primis) che ogni jessi uman si pon, timp o tart.
In chest libri, salacor il plui ‘patît’ di ducj i siei, al met in lûs la sô donazion totâl al progjet che Diu al veve fat su di lui e par lui e, intal stes timp, il marum pe struture dal ‘seminari dulà che al va a vivi che no simpri si palese a la altece de grande puritât de sô vocazion. Lis polemichis che a àn compagnade la jessude dal libri plui di dîs agns za fa, no àn tignût cont, mi pâr a mi, di trop che al pues sedi constât a pre Toni di butâi al public une critiche cussì precise de institituzion che in fin dai fats, lu rapresente, che lu ten drenti. E je vere che no dutis lis pagjinis a son de stesse intensitât, ni dutis cussì claris e e je ancje vere che il spirt polemic di pre Toni nol mancje mai, scuasi un gust pe provocazion. Ma la opare e reste une testemoneance straordenarie di un mont plen di contradizions e di debilecis, sicu che je simpri la vite di ognidun di nô. Al dopre la vuiscje, pre Toni, cence remission. Ma al è cussient che chês vuiscjadis no puedin no fâi mâl ancje a lui.
Di chê altre bande e ven fûr in dute la sô penzece, la sô vicende umane, scuasi une autoanalisi, che e ingrope pe scletece di ciertis confessions di un om che al à scugnût scombati par sedi degn de sô vocazion.
La Fabriche dai predis, alore: al è just il titul cun dut ce che di critic il tiermin “fabriche” al puarte cun se. Ma ancje la storie di une vite: “Mame, mi plasarès lâ predi”… ■
Laurin Zuan Nardin


text:
DIBATIT LETERARI. Friûl tradît
“Il Friûl al à di saltâ fûr dal taramot cul cjâf e no pai pîts”. Cussì al diseve pre Checo Placerean subit dopo dal Taramot dal 1976 e simbul di chest “saltâ fûr cul cjâf” e fo cence dubi la Universitât dal Friûl. Ma chê Universitât dal Friûl che tai ideâi di pre Checo, ma ancje dai tancj furlans che a àn scombatût par vêle e che a àn gjoldût cuant che te leç pe ricostruzion (câs unic in dute Italie) e je stade metude dentri ancje la istituzion de Universitât, che e veve di jessi l’imprest pe rinassite dal Friûl taramotât ise pardabon chel “cjâf” che al à di vuidâ i furlans o ise une des tantis universitâts talianis che si è cjatade a nassi “al confin dal imperi”?
Magari cussì no, a distance di passe trente agns o pensìn che un belançut si podedi fâ. E no si riferìn a la operazion matematiche di fâ cuadrâ i conts. Sigûr e pues jessi une braure dimostrâ che ancje se o vin un Ateneu sotfinanziât si rive distès a mandâ indevant la barache. Di chest o rindìn mert al Magnific Retôr prof.e Cristiana Compagno. Ma no nus baste. Come che no nus baste un “master” ogni tant, e par di plui finanziât di un ent esterni. E varès di jessi primarie competence dal Ateneu meti in calendari cors costants di lenghe furlane. Par ducj e par ducj i nivei.
Massime cumò che la scuele e varà di frontâ il prossim an scolastic cul insegnament de lenghe furlane come materie curicolâr, si palesin in maniere dramatiche lis mancjancis fin in dì di vuê ingrumadis di bande di une Universitât che no à mai vût une catedre fisse pal insegnament de nestre lenghe e de nestre culture. Cence jentrâ tal specific de formazion dai insegnants furlans, pussibil che un student di inzegnerie o di medisine nol vedi la pussilitât di fâ un corsut base par imparâ a lei e scrivi par furlan?
Tant di cjapiel a int come il prof. Giovanni Frau o la prof.e Silvana Schiavi Fachin che tai agns a àn fat salts mortâi, ma une serie programazion formative no pues restâ leade a la fuarce e la volontât dai singui. Anzit cumò si cjatìn professôrs come Franc Fari che intune interviste al declare che la lenghe furlane “no varès di jessi imparade cul insegnament scolastic” e che dutis lis regulis su grafie e gramatiche a son dome di intric.
Noaltris o stimìn il prof. Fari e cun plasê lu ospitìn su lis nestris pagjinis cuntune gustose riflession su la Bibie, ma no nus à plasût cheste jessude suntun setemanâl furlan cence jessi po smentide.
No vin voie di butâ la crôs intor ai singui, i problemis de Universitât dal Friûl no son colpe dal prof. Fari. Ma o regjistrìn chest ritart, chest obietîf mancjât, anzit par noaltris un vêr e propri tradiment des motivazions fondativis de nestre stesse Universitât dal Friûl. ■
Redazion


text:
ENTS LOCÂI. Democrazie di incressi te tradizion dal Patriarcjât
«La riduzion dal numar dai rapresentants di guvier e sarès valide se pensade in tiermins di un personâl politic plui preparât e di cualitât». Bertoli al fevele in tiermins sclets: «Di un pieç o sin rivâts a un paradòs de democrazie: ducj a puedin governâ ancje cence savê nuie. Lassant spazi cussì ae tecnocrazie… ».
In ce maniere si varessial di selezionâ alore la gnove classe dirigjente in Friûl?
«Cuntun sisteme di guvier difarent. Dongje di une piçule assemblee regjonâl di saçs, la rapresentance des autonomiis e sarès dade di une seconde cjamare, fate di conseîrs cence retribuzion parcé che formade dai rapresentants dai podês locâi. O varessin doi vantaçs: no si doprarès plui lis autonomiis locâls come trampolin pe cariere politiche e la competence madressude te aministrazions dai Comuns e insiorarès la legjislazion su chescj temis».
I tais no son mai avonde, dut câs: «Il numar dai membris di zontis e conseis – al spieghe Bertoli – al va ridot al essenziâl e al va fissât un limit aes indenitâts. Come che al diseve Titta Metus, conseîr regjonâl Dc, i Comuns a vevin di restâ i terminâi democratics lizêrs di une riorganizazion dal guvier locâl par frontâ urbanistiche, edilizie, cumierç, servizis sociâi, racuelte e valorizazion des scovacis». In dut chest, “il vêr furlan nol puès no pratindi de publiche aministrazion un miorament de trasparence ma chest al è possibil dome cuant che si rive a une semplificazion legjislative che e permet a ogni citadin di inacuarzisi di ats no corets di bande di politics o dipendents publics». Cumò «lis leçs a son masse e al vâl ce che al diseve Giolitti: “pai nemis lis normis si aplichin e pai amis si interpretin”. Taiâ si puès: ancje se covente dî clâr che la complessitât de leç e va daûr de complessitât de societât.
In Friûl e à di vê un valôr fondamentâl ancje la meritocrazie, soredut tal setôr public. E un sisteme par incentivâle al sarès. Lis Universitâts de Regjon a scugnin jessi associadis ae selezion, formazion, inzornament, valutazion dai standard dal personal de aministrazion a ducj i nivei. Dome cussì la burocrazie e po jessi un motôr e no un fren al disvilup».
Lavorâ ben e tignî un rapuart plui sclet e diret cui citadins al è plui facil se si doprin i mieçs che vuê la tecnologjie e met a disposizion. «La aplicazion des inovazions che a vegnin de eletroniche e de informatiche e zove. Lis impresis, lis universitâts e i parcs di ricercje a varessin di prontâ soluzions che se a funzionin a podaressin jessi vindudis ancje tal forest».
La tutele des lenghis di minorance, de identitât furlane e de component plurilengâl di chescj teritoris e à dut câs di jessi une des fondis permanentis de nestre gnove specialitât. La difese des feveladis e pues jessi declinade in maniere di mudâ la Patrie intun laboratori, intun model svuizar che al vedi inte coesion di chestis plusoris difarencis un dai elements di atrativitât plui impuartants, parcè che a zontin la dimension culturâl a chê istituzionâl. Cheste e je la vere ereditât dal Patriarcjât di Aquilee che o vèn di sfuarçâsi a tignî vive, ancje cirint di tutelâ miôr che o podìn chest sît che al è il vêr simbul storic de nestre divignince”. ■
Walter Tomada


text:
GLESIE FURLANE - La fabriche dai predis. Il Dvd
Pre Antoni Beline (cognossût a Vençon ancje come pre Pieri Massangat) al nas ai 11 di Fevrâr dal 1941. Ai 23 di Avrîl dal 2007 al mûr su la place di Visepente, in comun di Basilian.
Pai 5 agns de sô muart, La Patrie dal Friûl, Glesie Furlane e VideoTeleCarnia a vuelin memoreâlu cuntun Dvd che al è la videointerviste di presentazion dal so libri che al à fat plui scjas: “La fabriche dai predis”.
I letôrs de Patrie a podaran vêlu domandantlu a La Patrie dal Friûl o par email a info@lapatriedalfriul.org o par letare a La Patrie dal Friûl, Basilio Brollo, 6 33013 Glemone (Udin) TEL. 348-7790526 FAX 0432 891941, fasint une ufierte midiant bonific: IBAN n. IT32 V063 4063 8801 0000 0001 208 li de Casse di Sparagn dal Friûl-VJ – Sede di Glemone (UD) e alegant la ricevude relative. ■
Redazion


text:
MUSEUS. La plêf tal cûr de Cjargne
Tra mieç des Alps de Cjargne e dongje de aghe dal Dean e je la plêf di Guart, poiade suntune alture che e fo frecuentade za tai prins secui dopo di Crist. La glesie e je dedicade a Sante Marie, “mari di Guart”, come che le clamin i paisans e che di simpri e je pont di riferiment par dute la comunitât dal cjanâl.
In prin si crodeve che la glesie e fos la plui antighe de valade, dal VIII secul cirche, ma sgjâfs resints li de glesie medievâl di Sant Martin, un pôc plui a val, a àn puartât in lûs un prin edifici di cult dal V secul d. d. C.; si trate di une basiliche paleocristiane, di un batisteri monumentâl e di une vasche batesimâl, i plui arcaics de Cjargne.
Cheste e je une testemoneance impuartantone che e palese l’intent de Glesie Mari di Aquilee di evangjelizâ i Carnics e ducj i popui di chenti, spostant indaûr lis origjins cristianis di chescj puescj.
La alture dut câs e riferìs ancje elements che a fasin ipotizâ une presince antropiche za in epoche preromane, un cjistielîr e po dopo une vedete militâr, zone strategjiche duncje che e menave sù fin al Noric traviers de Valcjalde e il Pas di Mont di Crôs.
Po la plêf e fo trasferide sul cuel tra i paîs di Negrons e Cele, considerât un lûc plui sigûr e dulà che forsi te antichitât al vignive sù il cjistiel di Negrons.
IL CJISTIEL_ Ancje dal cjistiel no son notiziis siguris; la tradizion e vûl che la gnove plêf e fo fate sù cu lis pieri dal cjistiel, sdrumât dal patriarcje Ludovì di Tech daspò dal sassinament di Bertrant, dulà che al partecipà ancje Ermanno di Cjargne, paron propit di chel edifici.
La plêf di S. Marie e je une basiliche a trê navadis che e custodìs diviersis oparis di art: afrescs dai secui XII-XIII, une vore di ogjets artistics e liturgjics e un archivi plebanâl cun 140 pergamenis medievâls.
IL MUSEU_ Si fevelave duncje di une frecuentazion paleocristiane, e lis provis di cheste presince antropiche nus vegnin dai reperts conservâts tal museu de plêf, logât tune stanzie tacade de glesie. Chi al è conservât il toc plui antîc, la “Lavara di Cjanaia”, frament di lapide preromane cuntune iscrizion inmò no decifrade, cun caratars nord etruscs/venetics. Il toc al fo cjatât su la vie che di Raveu e rive a Guart, passant propit sot de plêf, segn inecuivocabil de impuartance de zone di passaç in epoche preromane.
Altri manufat significatîf e je la cubie dai “Pipinacui”, dôs piçulis statuis di tof cjargnel che a fasin pensâ a une art barbariche precristiane.
GNOVE SALE_ Te ex latarie e je stade metude in vore une gnove part di museu cuntune esposizion di tiessûts, paraments, arzentarie, bronçs e statuis di len.
Interessantis a son lis voris di Jacum Linùs, stofis fatis di pueste cun finalitât liturgjiche, e inmò piviâi, stolis, telis di baldachin e il biel “tierç di vilût” ros ben conservât no cate il so mieç mileni di storie. Te arzentarie si cjatin tantis antichitâts come la crôs plevanâl gotiche, i trê relicuiaris gotics e lis clocjis (lampadis a pendacul dal secul XVII). ■
ORARIS DI VISITE - Ogni domenie e festîfs 9.30 – 11.00 - Par informazions clamâ la parochie di Sante Marie di Guart tel. 0433 60358 o la rêt CarniaMusei tel. 0433 487779. ■
VENUSIA DOMINICI


text:
CONTECURTE. Conte di peraulis muartis 3
«Cumò vonde! Ducj a cjase sô!»
Diu si sveà di bot dal insium, si alçà in dute la sô potence, al alçà il braç e dreçà il dêt viers la Tiere che, a chestis peraulis, e trimà e si jemplà di paniç.
«Nol esist che jo o vedi fat i neris scûrs par vivi inte Afriche, i blancs simpri plui clârs biel che si drecin al Nord, i orientâi zâi par confondisi cul soreli jevât… E o vedi lassât cressi il cinês in Cine, l’inglês in Ingletiere, il furlan in Friûl… par cjatâmi cumò dut chest messedot di neris a Nord, blancs a Sud, zâi a soreli amont… une robe fûr di scuare dome parcè che mi soi inçussît un lamp!» Si scuen dî che i timps di Diu a son cetant plui luncs dai nestris e chel che par lui al è un marilamp, par nô al è un pâr di secui.
A lis peraulis di Diu ducj i oms a cjaparin pôre e ognidun al tacà a direzisi in filis lungjis tant che di furmiis, viers plui o mancul là che la sô gjernazie al varès vût di cjatâsi. Si scuen ancje dî che no propit ducj bandonarin là che a jerin a vivi: a ‘ndi jerin – diunoluli – ancje chei che no crodevin in Diu e che, ancje se lu viodevin rabiôs, cul dêt dreçât, alt denant di lôr, continuarin a no crodiji.
Anzit, un di lôr al viodè in chest tramiâ di intun segnâl clâr dal darwinisim e, dreçant la vôs viers Diu, i berlà: «Ben fate! La evoluzion e je une conseguence di un adatament lunc e progressîf intun puest. Il messedament di popui al ricuarde plui il creazionisim e il mît origjinari, che al sedi il melting pot a creâ di bot l’om gnûf! Tu fasis ben a mandâju ducj a cjase e a fâju rivâ cul timp che covente ae evoluzion!»
Di une cualchi bande, Diu si sveà di colp, sudât e cun sgrisui dilunc il fîl de schene: lui, il Creadôr par ecelence fat passâ par un evoluzionist! Po si inacuarzé che al jere stât dut un insium, stramp ce che si vûl ma dut câs nome che un insium.
Infastidît, Diu, alore, si zirà di chê altre bande e al tornà a indurmidîsi. ■
di SANDRI DISUALD


text:
LA FABRICHE DAI… LIBRIS. “Fasiti predi e rangjiti” 37 agns dopo
E jes, daspò 37 agns, la edizion tornade a stampâ de letare che pre Toni Beline i à vût scrit ai 18 di Otubar dal 1975 a pre Pierlugi Di Piazza, a Tualis te sô consacrazion a plevan.
La letare e je deventade un librut, cun zontis di Olmis e di prins scrits di pre Toni, simpri tal troi de domande di ce che al vûl dî jessi predis (îr come vuê). Si zonte, te introduzion, la vôs di un dai doi protagoniscj: pre Di Piazza. Une vision a distance di chê letare, indulà che ducj e doi a riclamin la dibisugne di une umanitât fondametâl par messedâsi cui oms e sparniçâ chê peraule dal Vanzeli come samence di gambiament in miôr di cheste gjerazie umane. Il gambiament al pâr facil di fâ, ma lis stradîs che za tal ’75 pre Toni al mostrave a pre Pieri, no puartavin dutis te stesse direzion. Di fat si pues jessi amâts e ben volûts di ducj, passûts e preseâts, cence fâ inrabiâ nissun, ma cul pericul di tradî la dee di ce bande che si à di stâ. Si cjatin ta chei scrits lis influencis rumiadis di don Milani, cuant che al diseve che un siôr/sorestant (dal mont laic o dal mont de gjerarchie de glesie), nol veve di lâ vie sintintsi a puest dopo vê fate la caritât, ma che al veve di sintî il mâlstâ tal jessi part di un ecuilibri injust, che al veve di jessi metût in discussion, parcè che dis-uman. Pre Toni al mene ator il letôr te esplorazion des pussibilis stradis di sielzi, lant insom, imagjinant i efiets e lis conseguencis. No je une letare che e reste dome te suaze dal mont dai umign di glesie, ma e reste une provocazion vierte ogni dì par ognidun di nô, indulà che nus domande di verificâ ce strade che o vin sielte, e cuasit mai e jê une strade in rive in jù, e chê, sedi pre Toni che pre Pierluigji nussal àn mostrât di un pieç. Un librut che al continue la stampe de Opera Omnia dai scrits di pre Toni, un progjet finanziât de Provincie di Udin e rivât a la otave publicazion. Un scrit, che al rive dret al cûr passant pal cjâf. ■
Mauro Della Schiava


text:
Marco Polo
Marco Polo (Vignesie, ai 15 di setembar 1254 - Vignesie, ai 29 di zenâr 1324) al fo un marcjant venezians e un esploradôr che insieme cul pari Nicolò e il barbe Matteo, al fo tra i prins ocidentâi a rivâ in Cine, clamade di lui Chatai.
Lis cronichis dal sô viaç (durât ben 24 agns)a son stadis detadis di lui mediesim in lenghe francese a Rustichello da Pisa, sô compagn di presonie a Gjenue, e racueltis intun libri intitulât Deuisament dou monde, miôr cognossût come Il milione (Il milion par furlan).


text:
Cjarbon
Il cjarbon (o ben cjarvon o cjarvoncli) al è un minerâl di colôr scûr. Al è fat di carboni, idrocarbûrs e in piçule part di sulfûrs e altri materiâi. Il cjarbon al si forme cu la pirolisi di biomassis, soredut di origjin vegjetâl, soteradis sot dai sediments spes diviers chilometris.
Parche al nassedi dal cjarbon al covente che il materiâl organic, une volte muart, al si cjatedi in curt cence ossigjen a nivel molecolâr. Chest al pues di solit sucedi tes fôs dai flums o ancje tai lâcs o tes palûts dulà che il materiâl al pues finì cul jessi soterât in pôc timp. La gran part dal carbon che al si cjate al dì di vuê al si è formât te etât gjeologjiche de ere carbonifare.
Il cjarbon al è une des principâls fonts energjetichis dal om ancje se al va dite che al è une vore incuinant. Intal 2005 si stimave che intal mont il 40% de energjie eletriche a fos fate doprânt il cjarbon. A si calcole che a sedin riservis di minerâl par 300 agns.


text:
Normans
Normans, o ancje vichincs, al è il non coletîf di variis popolazions scandinavis, che a àn fat impresis militârs, comerciâls e esplorativis tra l'IX e il XII secul.
I Danês a àn batût soredut tra IX e secul X la cueste inglese dal Mâr dal Nord, intant che i Svedês a jerin impegnâts tal cumierç tra Mâr Baltic e Mâr Neri su la rêt fluviâl de future Russie: i vuerîrs e marcjadants svedês, messedâts cu lis popolazions slavis autoctonis, a àn contribuît a chê che e sarès deventade dopo la civiltât russe; i Norvegjês infin si son impegnâts te esplorazion dal Ocean Glaciâl Artic, ancje in graciis di un aument des temperaduris che al à fat pussibile la navigazion intes aghis che prime a jerin glaçadis, tocjant tra X e secul XI Islande, Groenlande e ancje lis cuestis dal Labrador. Dal norvegjês dai colons in Islande al è nassût il noren, la lenghe leterarie des grandis liendis nordichis.
I normans, soredut danês, si àn dedicât aes scorsadis tacant dal principi dal IX secul. Dotâts di nâfs lizeris cence puint e cence rems (drakkar al ven a stâi "dragons", dal sarpint di mâr intaiât sul gavon) a àn batût lis cuestis de France, de Ingletiere, fin ae penisule iberiche, ae Italie (a restarin cuasi di liende i sacs di citât tant che Luni e Fiesole) e aes isulis dal Mediterani ocidentâl, passant dome intun secont moment al insediament. Pagans in principi e usâts ae vuere di rapine, dopo dal stanziament in France si àn convertît al Cristianisim e si àn dedicât ancje ae agriculture. Vuerîrs otims, specializâts intai combatiments a cjaval, a dopravin prin di dut la spade, a metevin cjamesots in maie di fier e a dopravin un scût a mandule. A vignivin domandâts tant che mercenaris, fin ancje tal Imperi bizantin.
La culture normane, tant che chê di tancj altris popui migratoris, e jere une vore vierte al gnûf. Par un ciert periodi, cheste carateristiche ju à puartâts a cjapâ teritoris europeans tra di lôr eterogjenis. Dopo l'insediament in Normandie (910), intal XI secul a àn invadût la Ingletiere (1066), altris zonis de France e la Italie meridionâl, costituint il ducât di Calabrie e intal 1130 il ream di Sicilie.


text:
CJARGNE. Riforme sanitarie regjonâl, si dislozial ancje in Cjargne?
Situazion atuâl. A proposit de propueste di riforme sanitarie regjonâl, la dotore Cristiana Gallizia di Tumieç e fâs chestis considerazions: “La sanitât Regjonâl e rapresente une realtât di ecelence intal panorame nazionâl, indulà che professionalitât e il virtuosisim economic nus vegnin invidiâts (la nestre Regjon e dopre plui dal 50% pe Sanitât e pe assistence). Si à di pensâ che o sin ancje tocjâts di gnovis emergjencis: di fat, l’aument des malatiis cronichis, l’aument de etât medie, il disasi sociâl, la denatalitât e l’abandon de mont a puartaran intal timp a une popolazion plui vecje, plui di bessole e problematiche.
Riforme. Chestis premessis par dî che une riforme sanitarie e je indispensabile se e je resonade, pensade, condividude, sperimentade e v.i. Personalmentri, dopo vê scambiât opinions cun diviers coleghis, o pensi che al sedi impuartant no dividi il teritori dal ospedâl: e va tignude la “prese in caricintegrade a persone”, come che a vuê al è inte Aziende n. 3, tra la fase de cure pai acûts (l’ospedâl) e la fase de cure pe convalessence o la cronicitât (RSA, miedi di base…).
Conseguencis. Pal ospedâl di Tumieç e sarès devastante la gjestion centralizade di bande de Aziende Universitarie di Udin: cheste e puartarès a scjafoiâ l’ospedâl piçul a pro di un altri a alte specializazion (gjavant intal timp lis risorsis professionâls e economichis).
Soluzions. Al è pussibil ridusi lis sîs aziendis a trê par otimizâ risorsis e percors clinics, ma e je di evitâ dal dut la division gjestionâl dai ospedâi di rêt dal rest de sanitât teritoriâl. Al sarà util tacâ a concentrâ ativitâts di alte specializazion, fondint doplons une vore onerôs e confederâ lis dôs Universitâts. Si puedin fâ economiis di scjale sul versant aministratîf, centralizant funzions (garis, contabilitâts pensionistichis…). Sul cjamp clinic si stan za sperimentant cun sucès convenzions interaziendâls par condividi ativitâts e competencis professionâls che a crein sparagn mantignint buine la ufierte sanitarie: in chest la ASS3 e pues jessi di esempli par virtuosisim economic e capacitât organizative. Intal timp al sarà util rivalutâ e potenziâ la medisine teritoriâl e il rûl dal miedi di base e dal infermîr di comunitât, par puartâ la salût dongje dal citadin cence che al vedi di spostâsi viers l’ospedâl o che al ledi cence motîf al pront socors”. ■
Marta Vezzi


text:
DI BESSÔI - ENTS LOCÂI. Autoguvier cuntune Regjon lizere
Al è stât chel che al à scrit di so man (”in cinc minûts”, al sigure) la Leç Costituzionâl numar 2 dal 1993 che e assegne al Friûl-VJ la competence primarie in materie di autonomiis locâls. Ma propit par chest Danilo Bertoli si vise une vore ben che cheste prerogative no nasseve di une rivendicazion de nestre Regjon. “O jeri rivât chel martars a buinore in Comission pai Afârs Costituzionâi de Cjamare dai deputâts, li che o jeri component, cence lei l’ordin dal dì. Al jere, jenfri di ches altris robis, ancje il parê su di une propueste di leç par dâ a Val di Aoste e Sardegne la competence primarie sui ents locâi, che za a vevin Trentin-Sudtirôl e Sicilie”.
Il Guvier, presint cun Francesco D’Onofrio, nol veve pensât al Friûl.
“Letis lis cjartis, i ai fat presint che la uniche Regjon a Statut speciâl cence cheste autonomie e sarès stade il Friûl che al jere innomenât par vê doprât ben i podês che al veve vût in deleghe al timp dal taramot. Lui mi à dit che o vevi reson” ma al coventave scrivi di corse l’emendament. “Nancje dite, e lu vevi za scrit: pecjât – al dîs – che in vincj agns cheste competence no je stade a dimplen esercitade e la nestre Regjon e à fat sul teme dome une piçule leç cuadri, che no à vût efiets concrets, se no a bocons cun di plui contraditoris”.
Ma ce covential par une riforme “furlaniste”?
“Bisugne vê une vision globâl sul asset che si vûl dâ ae nestre Regjon. La riforme e varès di cjapâ dentri la dimension de eficienze e ancje la vieste istituzionâl plui juste pe nestre comunitât. E chi si è simpri arenât ogni propuesit di riforme, sot i colps di chei che a crodin che il mont al è cambiât rispiet ae ete cuant che la nestre specialitât e je nassude e vuê a àn pore che a domandâ masse si cori il pericul di pierdi chel pôc che si à”.
La propueste plui inovative su chest teme e je stade che dal Forum di Aquilee. Ce restial di chê idee e di chê stagjon?
“Nô o jerin partîts di un pont fìs, che la Regjon e à di jessi un ent politic, lizêr e snel, cun competencis di legjisazion, programazion e control. Invezit in Italie il Stât al ten plui nivei decisionâi par ogni competence e lis Regjons a son dome un nivel burocratic e un cost in plui, dispès svuedât di reâl podê”. Tal câs de nestre Regjon, “il Forum al pensave che legjislazion, programazion e control a vevin di indreçâsi ae politiche internazionâl e europeane, al control dai ents locâi, ai grancj progjets di infrastruturazion e di logjistiche, ae organizazion dal “welfare” e de sanitât, ae conservazion e valorizazion dal patrimoni storic, archelogjic, artistic ancje in funzion economiche, ae tutele des lenghis. Ma un cont al è se la autonomie e ven calade dal alt, un altri se e ven de iniziative di un popul che al sburte e al à une cussience che dome cul autoguvier si pues lâ indevant. Cumò la specialitât nus permet di resisti a ogni tentatîf dal Stât talian di ridusi lis nestris competencis.
I resonaments che o fasevin tal Forum di Aquilee a partivin de considerazion che la Republiche Taliane e varès vût di deventâ federâl, cu la seconde Cjamare destinade aes Regjons: e o volevin sigurâ la nestre autonomie cuntune sorte di Assemblee costituente regjonâl che e partìs de rivisitazion dal dissen de nestre Regjon”. Dal 1989 incà “al è vignût il timp di cjatâ une gnove sintesi daûr di ce che al diseve Tiziano Tessitori che al voleve Udin capitâl e une autonomie specialissime par Triest. In chest moment di crisi scomponi la Regjon forsit nol è pussibil ma la aree metropolitane di Triest (che si sarès podude creâ fin de leç statâl 142 dal 1990) si scuen fâ, pontant su lis competencis di portualitât e logjistiche. Il rest dal Friûl al va organizât cun struturis provinciâls governadis di Assembleis di Sindics e zontis snelis. In chest contest si pues pensâ a articolazions provinciâls difarentis di chês di cumò dant la possibilitât al Mandament di Puart di vê un model di autonomie par tornâ te Patrie dal Friûl. Il pont di fuarce di cheste gnove struture dal Stât regjonâl furlan al sarès il slizeriment de burocrazie che e varès di jessi pocje e cualificade, par mostrâ cemût che cun pôcs bêçs publics si pues mandâ indevant une organizazion puntuâl e pronte a dâ rispuestis ai citadins”. ■
Walter Tomada


text:
FRIÛL FÛR DAL FRIÛL. Cu lis mans, cul cûr e cul cjâf
Cuâl isal il cuadri tipic dal Friûl? Domande dificile, ognidun di nô al darà une rispueste difarente come che son difarentis lis varietâts de lenghe furlane di paîs in paîs. Portofino al à il so golfut cu lis cjasis coloradis, Piran i tramonts su lis salinis di Sicciole, Rovigno batanis e abitazions che a vegnin sù dretis dal mâr, Vignesie puints e canâi, la Austrie e la Svuizare lis malghis cui prâts. In Friûl si pues cjatâ dut chest e no dome. O sin une tiere di grancj pitôrs astrats, ma nol mancje un gjenar dut particolâr, “nestri”, familiâr, intim ma coletîf, di une impuartance storiche e antropologjiche straordenarie.
REALISIM NESTRI_ Otto D’Angelo, classe 1923, al è dal sigûr il plui grant esponent di chest stîl “nestri”, un fotograf su tele che cu lis sôs pineladis nus cjante cun realisim la vite dai prins 60 agns dal 1900. Otto al à passade la sô infanzie a Sunviele a cjaval di dôs vueris mondiâls, che insiemit ai muarts a àn soterât, cuntune velocitât mai riscuintrade te storie de umanitât, la culture agricule di dut l’Ocident. Otto al à timp par stampâsi tal so cjâf senis e situazions, vicendis e colôrs che tal zîr di une gjenerazion si saressin confinâts tes fotografiis in blanc e neri o tai ricuarts dai vons. A diference di tancj, la piture par Otto e je stade un mistîr fin di zovin.
EMIGRANT ANCJE LUI_Partît pe Francie za tal 1946 al à vude une cariere impuartante tal mont dai fumuts (si pues dî che al è stât il prin di une lungje tradizion furlane che e dure inmò vuê), tai romanç ilustrâts (Boléro, Intimité) precursôrs dai “fotoromançs”. Interessantis a son stadis ancje lis cuviertinis dai romançs “Casanova”, “Quo vadis” voltâts dal talian al francês, o, tal sport ilustrât, lis sôs innomenadis “cronachis dissegnadis” su la riviste “France Futbal”, come che a son ventadis famosis simpri in cjamp sportîf in Francie lis sôs pituris murâls di grandis dimensions.
DI GNÛF IN PATRIE_Tal 1958 Otto al torne e si ferme in Friûl dulà che a Udin al vierç un dai prins studis publicitaris che al progjetarà etichetis, manifescjm cjartis topografichis ancjemò dopradis e preseadis. Famosis a son lis etichetis des scjatis di persut di S. Denêl, i manifescj de sagre dai mus di Feagne, lis publicitâts pes cantinis sociâls e lis monts che si puedin cjantâ suntune vore di cjartis Tobacco.
Ancje in Friûl Otto nol sbandone il mont dal “patinât”, lis sôs “pituris dal vêr” a deventaran cussì innomenadis che Olivero Noschese in visite a Udin si fasè compagnâ li dal nestri pitôr par fâsi fâ un ritrat, o come ancje bramât des fantatis al jere un concors di bielece che al veve come prin premi la esposizion dal propri ritrat firmât “Otto” tes vetrinis des buteghis plui a la mode.
LA PITURE DE MEMORIE_ Dal 70 in ca la svolte, e rive la piture dai ricuarts, lis telis de storie. Otto al scomence cul dissegnâ la place di Sunviele prime de vuere par no fermâsi plui fasint tornâ a vivi cjantons, sueis, cusinis, stalis, cjamps, trois, canâi, musis strachis, feminis che a dan di tete ai fruts, morôs contents, emigrants che a partissin par cuissà dulà e tantis altris esperiencis dal nestri Friûl. I paisaçs e lis storiis di vite vivude di Otto a van di une bande a di chê altre dal Friûl, da la Cjargne al mâr, di Gurize a Cordenons e i siei cuadris a son sparniçâts ator pal Mont, dal Canadà a la Francie, dai Usa a la Cine.
Il sucès des oparis di Otto al è grandonon tai fogolârs dai emigrants e pai lôr disssendents, parcè che i siei colôrs a fasin tornâ sù i ricuarts plui lontans, lis visions di paîs baratadis par simpri dal boom economic e dal taramot.
Cui che al cjale un caalis di Otto al vierzarà un biel libri di storie contemporanie, cui che al larà a viodi une sô mostre (la prossime e je a Cjavàs, cjalait il box ta cheste pagjine, ndr) al cjacararà cuntun brâf antropolic, cui che al incuintrarà il nestri pitôr, ancje dome par pocjis oris, al varà la furtune di assisti a une rare lezion di vite, a une infornade colorade di passion e si puartarà a cjase testemoneancis che a riscjin di jessi dismenteadis par simpri. ■
Daniele Martina


text:
CINE & TEATRI & ART. Lis nevrosis dai “Visin di cjase”
E je nassude la prime comedie sureâl par furlan. Un cine che al trate argoments contemporanis e che al cjacare in marilenghe. No la solite sit com sui stereotips dai furlans – che e fevele dai nestris caratarats o des storiis dai emigrants – ma une pelicule che si pues viodi e capî in dut il mont. Si intitule “Visins di cjase” e e je ispirade ae conte di Renzo Brollo “Vicini di casa”, contignude tal romanç “Racconti Bigami” (Cicorivolta edizioni). La trame e jere stade segnalade tal 2008 al “Concors par tescj cinematografics in lenghe furlane” dal Cec di Udin. “Mi fâs une cierte impression viodi il gno scrit deventâ un film – al spieghe il scritôr di Glemone – ancje se o vevi simpri vude la idee di realizâ un curtmetraç cun chest toc naratîf”. La pelicule, realizade de associazion “Upon a dream” dai doi regjiscj Giulio Venier e Marco Londero, e fevele de ossession di un om che al à il vizi di curiosâ te vite dai vicins di cjase. Al scolte lis vôs tra lis parêts e si imagjine robis che no son. Chest al puarte lui, Mauri, e il so compagn di vite che al è ancje il so miedi curant (il film al fevele ancje di omosessualitât) a traslocâ dispès. Tal ultin apartament li che al rive, Mauri al dîs di vê scuviertis robis une vore stranis: di fat, te cjase dongje al vîf un om che al fas il clown e la so femine la domadore. “Par dute la storie il protagonist si inventarà di dut par scuvierzi cui che a son i vicins di cjase”, al va indenant Brollo. La struture narative e je stade un tic cambiade e slargjade a pet de conte dal libri ma il messaç – come che al à domandât il stes scritôr – al è restat chel. “Tantis personis a àn fobiis che dispès a restin in famee, no si olse a mostrâlis o di pandilis. Invezit a van studiadis e superadis”. Il film mostrât, in anteprime, ai 8 di Jugn a Glemone, tal cine teatri Sociâl, a lis 20.45, e che al sarà sottitulât par talian e par inglês, al è stât realizât dut in Friûl e al è stât finanziât dal comun di Glemone, de Comunitât montane, de ARLeF, de Fondazion Crup, di Aita Multicenter, Soravito e cul sostegn dal Cec e de Cineteche dal Friûl. ■
Valentina Pagani


text:
FURLANS, DIGJITAIT FURLAN. Violin e mouse par no vê plui limits
Sebastiano Frattini (”Seppa” pai amîs e followers), 29 agns, polistrumentist, poliblogarin e pionîr. Chest fantat di San Pieri da Tiritori, diplomât a plen vôts tal Conservatori G. Tartini di Triest, al è stât il deus ex machina di un dai moments de nomenade cunvigne World Wide Rome, chest an sul teme “La gnove rivoluzion industriâl”.
Di pari gardiscjan, mari bisiache, nonos venits e toscans, al vîf a Triest.
Frattini al è stât il prin violinist in Italie a sunâ un dai trê esemplârs di violin Stradivari 3D. Il strument al à la particolaritât di no jessi un prodot di un mestri liutâr, ma di une stampant 3D (cost: 1 milion di dolars) che i dà la forme a un polimeri organic in forme di polvar che par solit al ven doprât te industrie aerospaziâl. In sumis: un violin di plastiche componût di un unic toc, copie perfete di une opare dal famôs mestri cremonês Antonio Stradivari.
Sebastiano, cemût ti descrivaressistu come musicist e come utent de rêt?
“No vuei fâ pecjât di modestie, ma o crôt che par fortune il talent no mi mancji. Dut câs, o pensi che al rivi de esperience in cjamps di interès diferents. Di cuant che, di piçul, o scomençai a scoltâ no dome autôrs dai nestris agns, o a inzegnâmi cun ducj chei altris struments, nissun mi à tontonât cu la idee che pal musicist “studiât” il ben al à di jessi la musiche classiche e dut il rest al è mâl. Cussì o ai podût viazâ ancje in ambients diferents come tal jazz, blues, improvisazions e dut ce che al domande une cierte viertidure mentâl, alc che no si cjate dispès. O cîr di sperimentâ in ogni cjamp. Si met in vore il cjâf! Mi plasonone inventâ zûcs di peraulis, o fâs fotos, o ai ancje un blog fra seri e ironie e cence une smice precise a la direzion http://seppafrattinis.blogspot.com.”
Cemût sêstu rivât a vê pes mans un strument tant particolâr?
“E je une storie particoâr: in dì di vûe si fevele tant di Social Networks, figurâsi…jo sul web o soi iscrit dapardut! E graziis a Twitter o ai ricevût un retweet che al diseve: “Si cîr violinist geek par vignî a sunâ il Stradivari 3D al World Wide Rome”. Cence pensâ o ai lassât daurman i miei dâts e, in tic e tac, ai 8 di Març mi soi cjatât in svol par Rome, cussì o ai vût il privileç di jessi il prin violinist talian a sunâ il violin Stradivari stampât in 3D di bande de EOS.” A chi
Ce nus dîstu de prestazion dal Stradivari 3D?
“Al è un discors une vore tecnic. In struc, si note che il violin al pese plui o mancul une volte e mieze un strument tradizionâl, jessint fat cuntun polimeri che al à une densitât plui alte dal len di peç o aiar. Cun di plui la stampant 3D no rive ancjemò a riprodusi la microstruture dal len. Il risultât al è che il sun che al ven fûr nol è esplosîf come chel di un strument artesanâl. No sai parcè a chest strument i mancje la anime, che e je un cilindri che al met in tension la taule armoniche e il font dai violins. Il ton al è scjafoiât dal pês dal material plastic e nol rive a espandisi plui di tant, cussì e covente une vibrazion des cuardis plui fuarte par fâlu vignî fûr. Par gno cont, il Stradivari 3D al à grandis potenzialitâts, soredut se un doman si podarâ produsi struments cussì a un cost bas par fins didatics o par fâ struments eletrificâts.”
Cheste no je la prime volte che tu sês il protagonist di une piçule rivoluzion de musiche.
“Vere. O soi stât un dai prins a sperimentâ il sistema LOLA (LOw LAtency), un imprest par comunicâ a velocitât altissime traviers fibris otichis che si volarès doprâ te didatiche a distance. Un progjet dal Conservatori di Triest e dal Garr di Rome, il sisteme al pues jessi doprât adiruture par fâ concerts a distance. Tal Jugn dal 2011, jo e une coleghe, Laura Agostinelli, o vin eseguît lis Suite par 2 violins di Bela Bartók a 2700km di distance, fra Triest e Barcelone”. ■
Michele Calligaris


text:
DI BESSÔI - TERITORI. La Rêt come “gnove Vicinie”
La gnove “vicinie”? E pues jessi la Rêt. Se i nestri vons a decidevin ce che al coventave pe lôr comunitât cjatantsi fisicamentri inte place dal paîs sot dal tei, «ancje cumò nus coventarès un lûc, fisic o virtuâl, par cognossi ducj i aspiets des sieltis che a rivuardin il nestri teritori. E mi smaravei che une Regjon come la nestre – dulà che il taramot al à sburtât a une grande partecipazion inte gjestion de evoluzion urbanistiche – no vedi ancjemò istituzionalizât un puest dulà che i citadins a puedin dâ la lor opinion su temis come lis grandis infrastruturis e lis trasformazions dal contest cuotidian di vite dai lor paîs».
Fabbro al è un espert di chê che in dì di vuê si clame “planificazion partecipade”, ven a stâi chê maniere di rindi protagoniscj i citadins des grandis sieltis che ju rivuardin. La uniche soluzion par evitâ che sindrome Nimby (”Not in my back yard”, “No tal gno zardin”) che e puarte cun se protestis e contrascj di bande des popolazions dai teritoris interessâts di oparis dal grant impat. «Al è clâr che la partecipazion e à di jessi sigurade pardabon, e no jessi un fat retoric dulà che si presente sieltis caladis di parsore su la int come bombis in timp di vuere». «Dome cjatant moments di confront seris e dant dutis lis informazions in maniere clare e trasparente si pues fâ capî che une opare e je stade pensade tal interès de int e no dome pal tornecont di cualchidun» al dîs Fabbro «ma par imbastî un imprest decisionâl seri bisugne che chest al sedi indipendent, che il so parê al conti e che al vedi dutis lis informazions par creâsi une idee e cjapâ une decision».
In presince di organisims dal gjenar eletrodots, rigassificadôrs, autostradis e feradis, discjariis e implants di produzion energjetiche varessino vite plui facile? «Se si vûl decidi parsore dal cjâf de int, no si à mai vite facile. La condivision e jude a cjatâ soluzions, magari difarentis e cun coscj plui alts pal Stât o pal imprenditôr, ma cun plui acet de bande de int». «La presince di internet e permet vuê une difusion capilâr de informazion e lis istituzions a àn dut il vantaç a stiçâ la discussion, no dome su grandis oparis ma ancje su piçulis modifichis ai Plans Regoladôrs che vuê invezit in maniere burocratiche a restin dentri dai scansei dai Uficis Tecnics dai Comuns. E po a son ancje lis destinazions des casermis che a son la ereditât plui evidente des servitûts militârs che a àn paralizât par 50 agns il nestri cunfin. Parcè no interessâ la int dal lôr destin?»
Lis prioritâts pal guvier de urbanistiche dut câs a son ancje chês che a passin par sieltis dificilis ma necessaris “come chê di fermâ l’ûs ecessîf di teritori”. No si pues lâ indevant a jemplâ di ciment e asfalt i nestris paîs sedi pal dissest idrogjeologjic che al derive di chest abûs, ma ancje parcè che plui cjasis vueidis a son, mancul a valin chês de int che invezit e je a stâ alì. Ma chi a son doi ostacui: prin di dut l’egoisim e l’individualisim de int e dai impresaris ma ancje «il fat che la costruzion e je viodude dai Comuns come un imprest par fâ casse e tirâ sù beçs: e fin cuant che cun Imu e Bucalossi a vuadagnaran dome i Comuns che a lassin costruî, ancje se in maniere salvadie, al sarà ben dificil ridusi il consum di teritori». ■
Walter Tomada


text:
EDITORIÂL - Une Yalta nostrane
Cuissà parcè, forsit par chê vecje bandiere rosse, ma al funerâl di Baracêt, mi è vignût tal cjâf Stalin e no dome lui. Dongje i stavin altris doi personaçs migo di pôc: Churchill Rooswelt. A jerin ducj i trê a Yalta e cuntune rie a taiavin la Europe cence nissun rispiet par chei popui che la cjarte gjeografiche le vivevin su la lôr piel. O vin vût chi la risultance di chê famose riunion, cu lis cjasis di Gurize cul tinel in Italie e la cjamere di jet in Jugoslavie. Parcè us contio cheste storie? Parcè che mi somee che vuê si sta doprant la stesse logjiche di chê rige sul Friûl e sui furlans. E il lapis nol è in man a int come chei trê, che a vevin vint la vuere e sconfits Hitler e Mussolini, no, e je in man a cualchi omenut dal ministeri di Rome che al decît par esempli che la nestre no je plui une lenghe, ma un dialet. Ma, cence lâ fintramai te capitâl, cualchi omenut ancje a Triest al volarès decidi che Gurize e larà cun Triest e magari Pordenon cun Trevîs.
Ma sino diventâts mats?
Cun ce dirit, cun ce prepotence si movino chescj corvats? In non di cuâl principi, forsit chel dal sparagnâ e de etiche? A son i ultins che a puedin doprâ chei vocabui. E alore ce fasìno di front a un atac che nol à precedents se no tal fassisim e te sô retoriche talianone?
Si à di rispuindi a plui nivei.
ll prin al è chel de cussience che no puedin comprâ un tant al chilo e chi o stin vincint e fuart, ancje: i dâts des fameis furlanis che a àn domandât la lenghe furlane a scuele pai lôr fîs no dome nol cale, ma al è in cressite, massime propit dulà che il tentatîf di division al è plui fuart, ven a stâi a Pordenon e Gurize.
Il secont al è chel de politiche e chi o tornìn a Baracêt e al comitât li che tant si è dât di fâ. La situazion e je grivie se al salte il dificil rapuart cu lis istituzions. Cjapadis une par une sot dal fûc dal centralisim, a colin une daûr a chê altre. La taule dal rispiet dai dirits dal Friûl e va tignude vierte plui che mai, parcè che se e je vere che il popul al fâs la storie, a son lis sôs rapresentancis che a determinin lis condizions plui o mancul favorevulis pe bataie.
Di bessole la glesie furlane e reste spauride de ombrene veneziane e del “triveneto”, di bessôi i sindacâts a patissin la fuarce dal interès centrâl talian, i industriâi, lis categoriis produtivis cence une prospetive di disvilup sul teritori a van a cirî il lôr interès di une altre bande, la universitât cence une sô mission e pense dome a sorevivi. I comuns, lis provinciis furlanis se a pensin dome a mantignî l’aparât e i elets, si cjataran organizâts come che la autoritât romane o triestine e varà decidût.
Che e sedi clare une robe in ogni câs: che i furlaniscj a laran indenant pe lôr strade, parcè che come che al diseve pre Toni e je une cuistion di dignitât. Ma par dâ une man par slargjâ, par meti adun dutis lis fuarcis che a crodin almancul tal dirit dal Friûl di esisti, nissun nol disarà di no. ■
DREE VALCIC


text:
Archive for the ‘Furlans digjitait furlan’
La ARLeF (Agjenzie Regjonâl pe Lenghe Furlane) e à mitût online la gnove version de sô cjase su Internet, realizade de direWeb di Udin. Ae direzion www.arlef.it o cjatìn une da lis plui bielis vitrinis di lenghe e culture furlane viodudis fin cumò. Un sît pardabon sclet, dulà che si cognòs che la cure dai [...]
Posted on on Giugno 29th, 2012 in
2012, Articoli, Furlans digjitait furlan, Jugn |
No Comments »
Ai 27 di Mai il teatri Gjovanin di Udin al ospitarà l’event “Bibie par un Popul”, metût in pîts di Glesie Furlane cul jutori de ARLeF e in colaborazion cu la Arcidiocesi di Udin e la Provincie di Udin (viôt ancje a pagjine 29). Vie pe serade al vignarà presentât ancje un gnûf portâl che [...]
Posted on on Maggio 16th, 2012 in
2012, Articoli, Furlans digjitait furlan, Mai |
No Comments »
Sebastiano Frattini (”Seppa” pai amîs e followers), 29 agns, polistrumentist, poliblogarin e pionîr. Chest fantat di San Pieri da Tiritori, diplomât a plen vôts tal Conservatori G. Tartini di Triest, al è stât il deus ex machina di un dai moments de nomenade cunvigne World Wide Rome, chest an sul teme “La gnove rivoluzion industriâl”.
Di [...]
Posted on on Aprile 12th, 2012 in
2012, Articoli, Avrîl, Furlans digjitait furlan |
No Comments »
L’om al à imparât a contâ prin di inventâ lis lenghis stant che i numars i covetavin sei par definî i ogjets che il spazi, ma ancje il timp.
In ogni culture il sistema di cont al è diferent: o vin il sisteme cuinari, basât sul numar 5, che al è il numar dai dêts de [...]
Posted on on Marzo 20th, 2012 in
2012, Articoli, Furlans digjitait furlan, Març |
No Comments »
Kevin Scannell, un professôr irlandês (non gaelic Caoimhín Ó Scanaill) dal 2003 al è daûr censî i tescj publicâts su la rêt in passe 1000 lenghis “piçulis” o minorizadis.
Sul so blog indigenoustweets.blogspot.com al scrîf: «In dì di vuê i linguiscj a contin 6909 lenghis in vite, ma di chestis tropis sono presintis su internet? Dut [...]
Posted on on Febbraio 15th, 2012 in
2012, Articoli, Furlans digjitait furlan, Zenâr-Fevrâr |
No Comments »
Vie pes fiestis passadis il regâl tecnologjic numar un al è stât il smartphone, subit daûr o vin il tablet. Simpri mancul telefon, simpri mancul computer tal sens tradizionâl: imprescj gnûfs che nus vierzin lis puartis de rêt in ogni puest dulà che o nin.
Internet a misure di sachete, disvuedade di pueste par tignî vert [...]
Posted on on Febbraio 15th, 2012 in
2012, Articoli, Furlans digjitait furlan, Zenâr-Fevrâr |
No Comments »
Il mont de cartografie e de gjeografie al è un di chei che a àn vût i plui grancj cambiaments intai ultins agns. Lis cjartis gjeografichis planc plancut a vegnin sostituidis di chês vie Internet e, cu la difusion dal sisteme GPS, tancj a doprin (cun plui o mancul sucès) i navigadôrs par lâ di [...]
Posted on on Dicembre 16th, 2011 in
2011, Articoli, Dicembar, Furlans digjitait furlan |
No Comments »
Fasint un clic su “ARCHIVI” tal legri sît di Radio Onde Furlane o in vie drete ae direzion www.ondefurlane.eu/archivi a son a disposizion passe doicent regjistrazions di trasmissions fatis vie pai trente agns di storie de emitent.
La impuartance fondamentâl de ativitât di chest media furlan e je imagjinabil za cul lei i titui dai temis [...]
Posted on on Dicembre 16th, 2011 in
2011, Articoli, Dicembar, Furlans digjitait furlan |
No Comments »
Cul aparî dal web moderni, chel che i disin “web 2.0″, o vin vût ducj di rindisi cont de dibisugne di cambiâ i nestris compuartaments sul mût che vuê o podìn e o volìn jessi informâts di chel che al sucêt intal mont. La “diete mediatiche” che nô citadins o jerin usâts, componude di tv [...]
Posted on on Dicembre 16th, 2011 in
2011, Articoli, Dicembar, Furlans digjitait furlan |
No Comments »
Piçule recension su trop che la aziende di Steve Jobs e je “amie” des lenghis plui piçulis
Ai 5 di Otubar dal 2011 al è mancjât Steve Jobs, fondadôr insieme cun Steve Wozniak de Apple, aziende americane che al à po mandât indevant par un grum di agns. Un event che al à scjassât il mont [...]
Posted on on Novembre 9th, 2011 in
2011, Articoli, Furlans digjitait furlan, Novembar |
No Comments »
Il sît personâl dal prof. Gotart Mitri
Chest mês us invidìn a dâi une sgarfade al sît personâl dal prof. Gotart Mitri, ae direzion www.mitrigotart.it.
Za president dal Istitût ladin furlan “Pre Checo Placerean”, insegnant di lenghis e studiôs di lenghe furlane, autôr di une lungje schirie di publicazions e articui su la stampe e su lis [...]
Posted on on Novembre 9th, 2011 in
2011, Articoli, Furlans digjitait furlan, Novembar |
No Comments »
I gambiaments dal “casselot”
Tancj di voaltris lu varan notât: la television e je gambiade une vore dilunc dai ultins cinc agns. Il spieli plui palês al è dât dal grant sbassament dai cines dai palinsescj televisîfs, sburtâts viers la seconde e tierce serade, o fintremai cancelâts de programazion ordenarie a pro di programs di aprofondiment [...]
Posted on on Novembre 9th, 2011 in
2011, Articoli, Furlans digjitait furlan, Novembar |
No Comments »


text:
IL SIVILOT. Debora “double face”
NO SON PASSÂTS NANCJE UN PÂR DI DÎS di cuant che la Serachianute e à dite che e sarà jê a sfidâ Tondo tes prossimis elezions regionâls, che su YouTube al ven fûr un filmât che al pues mandâ in tilt la sô imagjin di candidade. Al mostre il so intervent a une fieste dal Pd dal 2010 a Ravenna e dulà che si sint ce che pense dal furlan a scuele. Une robe vergognose ma no dome parcè che e pues pensâle tant che e à voie, ma al è fals ce che e dîs, come che une ore di marilenghe e sedi in alternative al imparâ l’inglês.
In plui de lis peraulis e je la maniere che lis dîs: strafotente, di cjapade pal cûl dai furlans. Al somee che chê musute, daûr di une maschere di ingjenuitât, no spieti altri che cjacarâ mâl dai furlans e de lôr culture.
E ancje chest al sarès un so dirit, se nol fos che e je ancje segretarie di un partît che fin a prove contrarie al à votât pe difese e l’insegnament dal furlan a scuele.
Des dôs, une: la Serachianute e je bausarie a Ravenna o in Region. O forsit e je dome romane e i ven spontani. ■
L’OM DI BURI


text:
SPETACUI. Siet siums par piturâ il Friûl
Screât cun sucès di public e di critiche – in prime assolude propit pe viertidure di Mittelfest 2012 – “Siums” al è il secont spetacul teatrâl di produzion de Farie Teatrâl Furlane, la cuardade di cutuardis ents che si son dâts adun sot de gjestion operative de ARLeF – Agjenzie regjonâl pe lenghe furlane cun chê di dâ continuitât ae produzion di tescj e spetacui teatrâls professionâls in lenghe furlane.
La opare, ben direzude di Gigi Dall’Aglio, regjist e autôr di Parme che al cognòs une vore ben il Friûl (indulà che al à par esempli bielzà firmât la regjie di un altri grant spetacul che al veve debutât a Mittelfest, ven a stâi “Bigatis” di Bartolini e Patui), e met un daûr chel altri siet “siums” che a poin su cetantis ispirazions gjavadis di oparis di Elio Bartolini, pre Antoni Beline, Novella Cantarutti, Carlo Ginzburg, Sergio Maldini, Pier Paolo Pasolini e Carlo Sgorlon. Dute cheste materie leterarie e je deventade il troi pe scriture di siet autôrs dal Friûl di vuê: Andrea Collavino, Claudio De Maglio, Paolo Patui, Massimo Somaglino, Giovanni Battista Storti, Federico Tavan, Teatrino del Rifo, Teatro Incerto e Carlo Tolazzi.
Une vore inmagant il prin dai siet siums, propit chel indulà Dall’Aglio al lavore ancje tant che autôr, svilupant la metafore pasoliniane de acuile simbul di apartignince e identitât (dal film “Uccellacci e uccellini”), in contrast cu la uniformazion ae societât e al atrat dal esercizi dal podê. Ancje il secont “sium”, al è scrit e interpretât in maniere convincente di bande dal Teatro Incerto: in sene trê predis cu la panze tant che feminis incintis – “Fasêtsi dongje di nô – a disin ae fin – parcè che finalmentri, fasint un frut, o sin tornâts a jessi oms” – che a cirin di vierzi la puarte di une cjase, metafore dal sium di pre Antoni Beline di une Glesie vierte a ducj i furlans.
Dai trê predis tal vignâl a trê feminis intune glesie: il sium di Massimo Somaglino al interprete une conte di Novella Cantarutti – Tre giovini’ – e al met a confront diviersis gjenerazions, intun sconfondimint temporâl e di sintiments (une vore ben interpretât) denant ae muart di une persone di cjase.
Simpri la muart, la incredulitât di un pari denant a un frut che al mûr cuant che al vierç i voi pe prime volte al mont, e je la protagoniste dal sium scrit di Andrea Collavino su la fonde de tradizion popolâr de miraculose Madone di Trava che e varès risussitât i fruts muarts e che e veve bielzà colpît Elio Bartolini.
Plui incjalçânt il ritmi dai siums dedicâts ai benandants (di Claudio de Maglio) e chel che al conte il passaç ae vite adulte di doi zovins che a son daûr a maridâsi intune atmosfere oniriche, intun paisaç furlan cence timp e plen di events inmagants (La gnoce strucje di Giovanni Battista Storti e Paolo Patui).
La schirie di Siums si siere cuntune vision sarcastiche sul Friûl di vuê: il Teatrino del Rifo al fâs fevelâ il poete Federico Tavan sore di dut, sore dai personaçs che a vosin dome di bêçs, ereditâts, robis: al è lui che al ricuarde che “and’è muarz che i no voleva lasciâ ce che i veva” ae fin di un divertent, ironic e amâr sipariut che si ispire liberementri a “Novante rôsis rossis”, a Navarons, il paîs vueit di Novella Cantarutti. ■
REDAZION


text:
TV FRIÛL E CJANÇONS. Ce ti metistu intor?
Masse facil insegnâ a vistîsi a un milanês, vignût sù fin di cuant che al jere piçul a pan e sfiladis. Ma vêso fat câs che te famose trasmission “Ma come ti vesti?” no si viôt mai un furlan?
Par chel, e je nassude finalmentri “Ce ti metistu intor?”, la prime trasmission par insegnâ ai furlans a vistîsi cun stîl. A difarence de trasmission taliane, no son i amîs a segnalâ i concorints (figurìnsi se un furlan al met il bec tai vistîts di chei altris!). A saran duncje i condutôrs a cirîju, ator pal Friûl.
Une volte puartât il concorint tal studi, i condutôrs i consearan trê mûts di vistîsi difarents: par vie pal dì, pe sere e pes ocasion speciâls. Cuale ise la difarence cu la trasmission taliane, alore? – mi domandarês voaltris.
Ben, prime di dut, il vistît par vie pal dì, par un furlan, al è un vistît di vore (ce altri si puedial fâ, di dì?). Duncje, come prime robe, il concorint al varà di sielzi un grumâl, une tute, un elmet o alc altri, daûr dal mistîr. E fin chi, e je facile: chê prove chi le passin in pratiche ducj. Ai furlans ur plâs vistîsi par lâ a vore e su chel no falin mai: stant che contâ balis al è fûr dal lôr caratar, nissun al met sù un cjamesot di miedi se al fâs l’idraulic (sedi idraulic che miedi, però, a metin sù ancje i vistîs di contadin, parcè che almancul un tic di ort lu àn ducj). La prove plui dificil, pai concorints furlans, e je chê di gjavâju, i vistîts di vore. E di convinciju che la sere si pues fâ altri, par esempli divertîsi.
I vistîts di sere, di fat, a son la vere sfide de trasmission. No che il furlan nol vedi bon gust, ma il sens pratic al ven simpri prime dal sens estetic. Il furlan, di fat, nol bute vie nuie, e tal armâr e je simpri une bluse dai agns otante o un bregon di prime ancjemò. Di dutis lis leçs de mode, il furlan al à miôr chê che e dîs che prime o dopo dut al torne di mode. E si à fat fieste, in Friûl, cuant che a son tornâts a lâ i “fuseaux” (cumò si clamin “leggings”, ma tant une volte intor nissun al capìs se a fevelin inglês o francês).
Ce mancjal? Ah sì, la tierce prove: i vistîts des ocasions speciâls. Po ben, nol covente jessi esperts: baste sielzi il blanc e il neri. Che la ocasion speciâl e sedi une cerimonie o une partide di Champions League, al va ben distès.
Il plui grant probleme de trasmission, però, al è chel di comprâsi i vistîts. Te version taliane, i condutôrs a dan in man al concorint une cjarte di credit di 1.500 euros di spindi cemût che a vuelin. E in Friûl? A àn provât a fâ compagn ancje a “Ce ti metistu intor?”, ma no je lade ben: il concorint furlan al à cjapât i bêçs e ju à metûts ducj vie in bancje. ■
BETE DI SPERE


text:
ABONAMENTS
INFO SU ABONAMENTS PAR «LA PATRIE DAL FRIÛL»
L’abonament al dure un an (undis numars, al salte zenâr) e al tache cul mês daspò che il paiament - su boletin di Cont corint postâl (Ccp) o bonific - al è rivât tai nestris uficis. Il gjornâl e i regâi (tal câs dal «abonament plui regâl») a rivaran cjase dai abonâts par pueste.
Aboniti sul Cont corint postâl n. 12052338
intestât a «La Patrie dal Friûl» Glemone
O aboniti midiant bonific: IBAN n. IT32 V063 4063 8801 0000 0001 208
li de Casse di Sparagn dal Friûl-VJ – Sede di Glemone (UD)
Abonament par un an (Italie)… 25,00 Euro
Abonament pai ambients (Italie)… 20,00 Euro
Abonament pal forest (fûr Italie)… 30,00 Euro
ABONAMENT + REGÂL* (Italie)… 30,00 Euro
Sul boletin o tes indicazions pal bonific, impensiti di scrivi l’indiriz dulà spedî il gjornâl, la forme di abonament e, tal câs dal ABONAMENT + REGÂL*, il regâl che tu âs sielzût.
*PAR L’ABONAMENT + REGÂL US DIN LA PUSSIBILITÂT DI VÊ UNA OPARE PAR FURLAN IN ZONTE AL ABONAMENT CUN NOME 5 EURO IN PLUI - E CUINDI A PRESIT UNE VORE RIDOT - SIELTE JENFRI CHEST ELENC:
LIBRIS
Antoni Beline
TRILOGJIE TORMENTADE
Opera Omnia - Glesie Furlane, 2009
Antoni Beline
STRUTURE E/O CULTURE
Opera Omnia - Glesie Furlane, 2010
Antoni Beline
RIFLESSIONS DI UN PREDI CJARGNEL
Opera Omnia, Glesie Furlane, 2010
Antoni Beline
DE PROFUNDIS
Opera Omnia - Glesie Furlane, 2009
Antoni Beline
DE SENECTUTE
Opera Omnia - Glesie Furlane, 2008
Sef Cjargnel
SAGHE FURLANE
Glesie Furlane, 2010
Dree Venier
I GNOGNOSAURS! 2
Omino Rosso, 2010
COMPRÂ FÛR DAL ABONAMENT
Par comprâ i libris ancje fûr dal abonament, contatait pur la nestre segreterie. Par telefon ogni martars des 15.30 aes 17.30 al numar 0432 981411. Par mail ae direzion info@lapatriedalfriul.org
GRIMÂL «FRIÛLPOINT»
Par ricevi cul abonament un grimâl in marilenghe de dite Friûlpoint lait sul sito www.friulpoint.it te sezion »altris prodots». Sielzêt il model preferît e scrivêt sul boletin postâl il numar di codiç di chel che o vês sielzût.
IMPUARTANT: la ufierte si riferìs dome ai grimâi, no a lis maiutis, felpis o altris materiâi che o cjatais tal sît.
SINERGJIE SERLING
Sandri Carrozzo
DIZIONARI ORTOGRAFIC
Serling-IF, Udin, 2008
Presit: pai abonâts de Patrie 40 Euros
invezit di 48 Euros
Sandri Carrozzo
DOF PIÇUL
Serling, Udin, 2010
Presit: pai abonâts
de Patrie 10 Euros
invezit di 14 Euros
Sandri Carrozzo
CORS DI GRAFIE FURLANE
Serling, Udin, 2009
Presit: pai abonâts de Patrie 10 Euros
invezit di 14 Euros
SERLING. ALTRIS SCONTS SPECIÂI PAR DUCJ I ABONÂTS
Presentant la ricevude dal abonament, tu puedis ancje gjoldi di altris vantaçs contatant la cooperative di servizis linguistics Serling (www.serling.org e +39 0432 649131), domandant il «scont pai abonâts de Patrie» su chescj prodots.
DUCJ I PRESITS SUI PRODOTS SERLING A PREVIODIN LIS SPESIS DI SPEDIZION DENTRI DAL STÂT TALIAN


text:
ATUALITÂT - Ancje in Provincie di Udin si domandin gnovis scuelis bilengâls
Dirit ae lenghe, dirit ae istruzion, presince des istituzion scolastichis tai paîs, tutele des minorancis e sens de autonomie regjonâl a son cuistions di atualitât ancje te zone de provincie di Udin là che si cjate la minorance slovene. L’argoment al jere za saltât fûr intant de cunvigne sui dîs agns de Leç statâl 38 dal 2001 su la tutele dai slovens, che si è davuelt ai 2 di Avrîl stâts a Malborghet, cuant che la dirigjente dal Istitût comprensîf bilengâl di Sant Pieri dai Sclavons, Živa Gruden, e veve palesât la sô preocupazion su cemût che chel pôc di insegnament dal sloven ta chês altris scuelis, di Resie aes Vals dal Nadison, al sarès in pericul par vie des cussì clamadis razionalizazions previodudis de “Riforme Gelmini”. Pôcs dîs plui tart, ai 7, il Consei comunâl di Taipane al à deliberât ae unanimitât la richieste che e vegni vierte tal paîs la scuele materne e elementâr bilengâl e al à fat compagn, a grande maiorance e dome cuntun vôt cuintri e doi astignûts, il Consei comunâl di Lusevare ai 30 di Avrîl. Cumò la discussion e tocje i timps e lis modalitâts – une scuele par comun o une par ducj i doi? – par passâ pardabon des peraulis ai fats.
Marco Stolfo


text:
ATUALITÂT - «Pericolo Etnonazionalismo». Ma indulà?
Il slargjament de buse dal ozon? Il petroli che al à asfaltât il Golf dal Messic? La menace nucleâr»? No, il pericul – anzit, «il pericolo» – tal mont, in Europe, ma soredut tal Stât talian, e massime chi di nô, al è un altri e si clame «Etnonazionalismo».
CE «RAZE» DI RESONAMENTS!_ L’intindiment, ancjemò plui che cun «Localismo» (cuistion za frontade su La Patrie dal Friûl dal mês passât), al è chel di calcolâ tant che alc di brut, di trist, di pericolôs dut ce che al à a ce fâ cuntun teritori, la sô int, la sô dimension linguistiche, culturâl, identitarie, e la volontât di difindi dirits e interès e di intervignî in maniere direte tes decision che a integnin chê tiere e cui che al vîf lenti. Cun di fat, se cun «Localismo» si à chê di marcâ il riferiment a di un spazi precîs, un lûc, specific e piçul, dulà che si varès di «sierâsi», «cuintri dut e cuintri ducj», cun «Etnonazionalismo» la atenzion e je pontade su la dimension dal ethnos, intindude sedi cun riferiment a lenghe e culture – cuntune coretece teoriche ancje se cuntun prejudizi negatîf, stant che a saressin lenghe e culture di une tribù di salvadis peâts a strent a chescj totems identitaris – cun rivuart presumude e esaltade dimension «raziâl». Cun dut che lis razis no esistin e la etnie no à nuie a ce viodi ni cul sanc ni cul colôr de piel.
REVIVAL ETNIC E ETNONAZIONALISIM IN EUROPE_ La espression che par furlan si pues voltâle cun etnonazionalisim e à une cierte difusion tal lengaç des siencis sociâls tacant dai agns Setante dal secul passât. Si riferìs a corints di pinsîr politic e a formis di organizazion che a àn chê de autodeterminazion des cussì clamadis «nazions cence stât» inte Europe di soreli a mont, ma no à nissune conotazion negative viers di chestis ideis e di chescj moviments. Anzit, tancj studiôs a metin in evidence in tiermins positîfs propit la dinamicitât teoriche e la pluralitât di obietîfs strategjics dal etnonazionalisim e dai moviments nazionalitaris rispiet al nazionalisim classic burît fûr dilunc vie dal Votcent. In particolâr, nol è plui il cult assolût de creazion di un propri Stât nazionâl, i obietîs di autodeterminazion e autoguvier a vegnin declinâts in plui formis, cuntune atenzion specifiche pe dimension europeane e mondiâl dai dirits e des relazions, e e je une cussience fuarte de necessitât di superâ dôs formis di alienazion, che si fasin fuarce une su chê altre: la prime e rivuarde il plan culturâl, linguistic, ambientâl e identitari e la seconde chel economic, politic e sociâl.
Un cuadri di chestis ideis si pues cjatâlu in tancj documents uficiâi de Aleance libare europeane, la famee politiche che in Europe e ten dentri la massime part des fuarcis politichis nazionalitariis e che, pûr cun pôcs eurodeputâts, tal Parlament di Strasburc e manten in tantis ocasions lis posizions plui viertis e positivis in materie di dirits fondamentâi, di disvilup sostignibil, di dialic interculturâl, di citadinance europeane. Ducj temis declinabii e dispès declinâts ancje chenti par un «Friûl plui furlan».
TRAGJEDIIS E MATEÇS DAL VETERONAZIONALISIM TALIAN_ Il «Pericolo Etnonazionalismo» al è stât tirât fûr chi di nô cun fuarce particolâr propit intant dal dibatiment su la gnove leç di tutele de lenghe furlane e daspò de sô aprovazion in Consei regjonâl. Il paradòs al è che daûr di chestis preocupazions si cjatin propit chês ideis e chei prejudizis che a divegnin dal nazionalisim dal Votcent: chel che al à vût parturît lis disgraziis plui grandis dal secul passât e che in dì di vuê si palese ancjemò cu la esaltazion dal monolinguisim e di altris caratars etnics (propit cussì) blindâts, considerâts unics e unitaris, e cu la pôre de diviersitât, il dut magari platât daûr di gnûf particolarisims strumentâi. Cun di plui, il cult de «unità nazionale» al ven proponût inte forme de difese de «unità regionale». Par dîle cun Karl Marx: la prime volte e je une tragjedie, la seconde un mateç.
Marco Stolfo


text:
CUINTRISTORIE DAL NÛFCENT 1980-1990. Imigrazions, Chernobyl, la muart di pre Checo Placerean: ma il Friûl nol molee la rinassite culturâl daspò dai agns dal taramot
Inmò une identitât furlane fuarte intun periodi di scjas politic e ambientâl
Il Friûl al rispuint fin dal prin moment al taramot che ai 23 di Novembar dal 1980 al scjasse la Irpinie, fuart di un model eficient e ben colaudât, dimostrant ae Italie e al Mont che chi di nô lis disgraciis a insegnin a jevâ sù plui fuarts di prime. Cussì fuarts di podê judâ chei altris. L’Ospedâl di Udin al vuide la organizazion logjistiche di une colone di oms, tecnics, struments che si dimostraran indispensabii tai prins dîs di emergjence. In mancul di cuatri agns, di taramotâts o deventin i plui impuartants e cualificâts esperts par intervignî, tal zîr di 24 oris, in câs di taramot. Un ribaltament epocâl, che si sparnice a ducj i setôrs de nestre societât.
IMIGRAZION_ Tiere di migrants, il Friûl al cerce pe prime volte la migrazion di chei altris: i prins a rivâ, di une lungje e dolorose schirie che in dì di vuê no je ancjemò finide, a son i polacs. Tal 1981 il gjenerâl Jaruzelski al veve promulgade la leç marziâl, bandît il plui grant sindacât dal Paîs, Solidarnosc, imponût cu la fuarce un guvier militâr. E magari, cussì al veve ancje salvade la Polonie di une invasion Sovietiche, ma chest nissun al vûl ametilu cun serenitât! Tancj a son chei che a scjampin di chel paîs, massime atirâts in Italie dal fat che a Rome un lôr paisan, Karol Woytila, al è di pôc deventât Pape (1978). E seguitant i trois milenaris che par secui a àn unît il Patriarcjât di Aquilee a Cracovie, Varsavie e Danziche, a rivin in Friûl. La statistiche e stime che, tra il 1981 e il 1989, il 5,7% dai migrants polacs al sielzi la Italie. Une cifre grandissime, enorme. Centenârs di lôr si fermin tai nestris pais, i prins che a cjatin sul lôr cjaminâ. Si vuadagnin di vivi ai semafars, netant i veris des machinis: une modalitât che e je deventade cuasi l’”archetip” de gnove migrazion. Dignitât e miserie si confrontin a ogni crosere di Udin.
Tal stes an, il sindic Agnul Candolin, democristian, al sburte par vê in citât un Conservatori musicâl statâl, il Tomadini. In pôcs agns al deventarà une istituzion prestigjose e preseade in dute Europe, buine di formâ une rose di grancj musiciscj inte tiere dai Candotti, Candonio, Perosa e Perusini. Avocat, industriâl, passionât om di poltiche e di culture, discutût o amât, favorît o ferocementri scombatût (al murarà tal 1985, dopo dîs agns di sindic, ae vee di un altri insediament tant che prin citadin), al crodeve che la Capitâl dal Friûl, Udin, e varès vût di sei une citât moderne, vierte ae culture e al bon vivi: Universitât e Stadion a nassin sot il so mandât.
IL MILENARI DE CAPITÂL DAL FRIÛL_ E cussì, e sarà grandiose tal 1982 la celebrazion dal Milenari de Citât, nomenade insieme cun Buie, Feagne, Sante Margarite dal Gruagn e Braçà tal famôs diplome firmât dal Imperadôr Oton di Gjermanie. E al sarà come se in chê fieste, popolâr e sintude, i Furlans e scuvierzessin l’inzirli di une Storie grandonone, che mai in nissune aule di scuele taliane ur jere stade insegnade. E di Friûl in chescj agns si fevele tant, vie pe Italie e tal Mont, oviementri dome in virtût dal “Diu Balon”, come se nuie altri al esistès su pe tiere: e cussì si visin che i furlans a esistin parcè che doi furlanats tant che Bearzot e il so portîr Dino Zoff a vuidin vitoriose la nazionâl taliane a vinci i campionâts mondiâi in Spagne, chei dal 1982! Cuntun stîl dut furlan, fat di miezis peraulis e di tancj fats. E l’an dopo, la Udinese e compre Zico: i tifôs par vêlu a zighin pes stradis “O Zico o la Austrie”, inmaneant une vere e proprie “manifestazion popolâr”, no savint che il dileme a è ben antîc di chestis bandis, e par nuie scontât. Che cuant che tal 1923 a àn dade la pussibilitât di sielzi, in Valcjanâl, la valade si è dispopolade! E, ironie dal destin, tal 1984 propit un furlan dal Lusinç, un di chei teritoris che a son stâts Austrie fin tal 1916, ven a stâi Gurize, e che al à frecuentât il Marinelli di Udin, Carlo Rubbia, al vinç il premi Nobel studiant la interazion eletromagnetiche fra lis parteselis elementârs.
CHERNOBYL_ Parteselis cetant difarentis di chês che a colarin jù su monts e plane fra i 29 e i 30 di Avrîl dal 1986… Une perturbazion maligne, une ploiate come tantis che a vegnin su la stagjon de vierte. Ma cheste e je radioative, stant che cualchi zornade prime, ai 26 di Avrîl, a Chernobyl un reatôr nucleâr al fâs scjampâ fûr cualchi velen di plui. Al pâr che ancje il cesio al ledi pai trois antîcs des migrazions, e come tancj altris si sedi cjatât ben in Friûl, depositantsi un pôc pardut. Metafore apocalitiche di un mont là che mûrs, confins, fîl spinât no varessin vude plui nissune impuartance pal destin dai oms. Come che ancje la cronache recentissime dal Gjapon nus à ricuardât. E, di fat, il deceni si siere propite cu la colade de Tendine di Fier, sdrumade insieme cul Mûr di Berlin. E intant, vie a lassâ che il lidric e la salate a vadin in semence, parcè che lis sfueis largjis a son invelenadis des scoriis, e divuardi a mangjâ foncs o a puartâ scarpis in cjase! Un cont salât che ancjemò vuê o paìn, nô furlans plui di ducj chei altris, stant che o sin la regjon cu la plui alte incidence di tumôrs.
MANDI PRE CHECO_ Tal Novembar di chel stes an, al murive a Sant Denêl pre Checo Placerean, rôl di Montenars, vôs di sapience, buine di reclamâ ancje cun rabiose viamence la particolaritât di Aquilee rispiet a Rome. Ma il Polac, che tai stes mês al vierzeve il dialic cui Ebreus di Rome e al visitave la Sinagoghe insieme cul Rabin Toaff, nol sintive ben di chê orele. Une sorditât persistente e seriose no dome sô, ma dai siei antecessôrs e dai siei sucessôrs fin al dì di vuê. Che e seti une malatie ereditarie dai Papis Romans?
Angelo Floramo
___________________________________________
La globalizazion e la rinassite culturâl daspò dai agns dal taramot
In Italie a son i agns che a celebrin la “Milano da bere”, la vite glotude e gjoldude intun bot di ligrie, sul conviciment che dut al varès di sei lizêr, disimpegnât, cuasi un zûc dome di ridi e po vonde. Craxisim e Reaganisim a somein lis peraulis di ordin di une politiche simpri plui spandone e mangjone, indifarente aes necessitâts dai popui ma une vore golose dal lustri plastificât dai rifletôrs, dai zûcs in Borse e des partizions de “grepie”, là che si pues mangjâ intune concezion personalistiche de politiche che, magari cussì no, e sarès deventade chê vincente. E ancje cierts nestris “sorestants” furlans a àn mostrât di preseâle une vore, imbastint chel disastri istituzionâl che al varès screât il deceni sucessîf, sdrumant i partîts e copant tai scandui chê che e je stade clamade la “Prime Republiche”. I modei vincents a son difondûts des televisions comerciâls, che a tachin a proponi ancje chi di nô une vere colonizazion culturâl, come che al veve dit Pasolini, la base par chê globalizazion e omologazion che tancj dams e varès fat, scancelant memoriis, identitâts e lidrîs jenfri un pastum colorât ma cence anime ni valôrs, che Elio Bartolini al veve bielzà cjantât tal so magjistrâl e mai dismenteât “Intal Friûl dai Coltivatori Diretti”, almancul vincj agns prime. E pûr, il paradigme di une specialitât dute furlan al ten dûr, sostignût di une resistence di base fuarte, sclete e braurose, une rispueste di popul, buine di digjerî e di metabolizâ i cambiaments, di arzinâju, par no pierdi, dal dut, la sô anime, in gracie ancje dal insegnament di cierts profetis nostrans che purtrop tal zîr di chescj agns nus varessin lassâts a scombati di bessôi, ma cul lôr insegnament simpri presint a savoltânus.
Angelo Floramo


text:
STORIE DI CUVIERTINE - CUINTRISTORIE DAL NÛFCENT 1910-1920
Popui che par secui a son stâts in pâs, si son cjatâts nemîs par colpe dal nazionalisim
Bielzà tal Otubar dal 1912 il bataion Tumieç, cun volontaris dal Cividât e dal Glemone, incuadrâts sot il colonel Antonio Cantore, propite chel de caserme di Udin, al scjale lis dunis di savalon dal altilplan dal Gorian, dongje Assaba. A son oms dal VIII Reziment. Alpins tal desert! E ce po? Par dimostrâ la impreparazion e la stupiditât dai gjenerâi talians, se tu âs di mandâ cualchi soldât a scombati tal desert l’alpin al è propite adat! “Artiliarie di Mont”. Cuasi un film che al tornarà a plui ripresis, ancje te seconde vuere, fintremai cumò, su altris claps ma su deserts cetant compagns. E tal ‘15, cuant che la Italie finalmentri si decît di ce bande che i conven stâ, cusins, parincj, amîs, di ca e di là dal confin segnât de linie di Cormons, a metin sù divisis di colôr difarent. Di une bande ti insegnin a berlâ “Vive il Re”, di chê altre a cjantâ “Serbi Iddio l’Austriaco Regno”.
FURLANS DI CA E DI LÀ DAL CONFIN_ E par evitâ che i furlans si copin tra di lôr, Gurizans e Valcanalots a vegnin mandâts sul front Galizian, te becjarie cuintri i Rus. Dodis dîs di tren dome par rivâ sul front. Une epopee ancjemò cetant pôc studiade: in tancj di lôr, cjapâts presonîrs dai soldâts dal Zar a vegnin depuartâts fin in Siberie, di là dai Urâi, par lavorâ su la ferade transiberiane, là che a cjatin chei altris furlans, chei che a jerin là fin de fin dal ‘800. E la lôr storie e je chê di une vite salvadie brusade tai boscs de Taighe, spierdûts tal blanc di une nêf che no finìs plui in Invier e mangjâts vîfs dai moscjins jenfri i pantans di Istât. A finissin sul Bajkal, sul confin cu la Mançurie, adiriture sul Mâr dal Gjapon. La rivoluzion russe dal 1917 ju taie definitivementri fûr de Storie, involuçâts dentri chê grande burascjade orientâl. In tancj a sposaran fantatis di là vie. A varan frututs che a fevelin par rus cu la mari e par furlan cul pari, dismenteantsi par simpri di tornâ a cjase.
LA OCUPAZION TALIANE_ No son stâts tirâts sù monuments ai muarts talians de Grande Vuere vie pal Gurizan, ni parsore Pontebe. Ancje parcè che cuant che Gurize e cole, tal 1916, “chei de manteline”, come che a clamavin i soldâts talians, no si compuartin propite benon cu la popolazion civîl: la retoriche nazionâl fassiste nus à insegnât che chei soldâts a liberavin “tiere iredente”, invezit a àn fat dispès i comuts dai invasôrs, a àn ocupât, cjapât int, robât, fat violence, massime cuintri chei che a fevelavin furlan o sclâf, confondûts insieme come ignorants e grubians di civilizâ, anticipant ce che al sarès sucedût cualchi an plui indevant. E di cheste altre bande dal confin compagn: massime tal ribalton di Cjaurêt, compagniis militârs, sedin mucs o talians, a ocupin fatoriis, cjasis, a copin gjalinis, purcits, a robin vidiei, vacjis, cjavai: “predis di vuere”, a disin se a son nemîs; “rifurniments pal front”, se a son amîs. Ma il risultât nol cambie. Plui di cualchi bestie – uniche risorse de famee – e ven sepulide vive intune buse cuvierte cun ramaçs fûr pal bosc. Ma se lu cjatavin si riscjave la fusilazion. Il curtîl al devente acampament, cun tendis, magazins di provisions, sentinelis e turnis di vuardie; i gjalinârs (aromai vueits) a son une straordenarie santebarbare par tignî munizions, fusîi, bombis e metraiadôrs.
UNE TRAGJEDIE DI POPUI_ E in citât, a Udin, si vierzin i casins, là che une frute, se in salût, a pues puartâ a cjase cualchi bêç in plui, che la fam e fâs dismenteâ ancje la vergogne. Cualchi volte i soldadats a son zentîi. A ufrissin tabac ai vecjos, marmelade ai fruts. Specialmentri i mucs, che po dopo a son Slovens, Cravuats, Bosniacs, Ongjarês, che cjalâts di dongje no somein “l’orit e barbaric nemì” piturât te cuviertine ilustrade de Domenica del Corriere, ma cetant compagns di chel om di cjase che ancje lui al è a scombati sepidiu dulà, in cjadaldiaul: stesse muse, stesse cragne, puce, pedoi e miserie compagne. Tant che a voltis cualchi zovine, restade di bessole, ingropade dal marum e de disperazion, i vierç la cjamare par scjaldâsi insieme cuintri un frêt che al è plui morâl che corporâl. La lûs studade e jude a sconfondisi un pôc e lui al podarès propite someâ a chel sul cuadri dal ritrat des gnocis. La statistiche dai fruts nassûts par amôr o par violence te retrovie furlane dal front no je mai stade fate. A son cierts argoments che si à miôr tasê. Gloti par tirâ indevant. Come che a àn simpri fat cun grant coragjo lis feminis, almancul di cuant che Eve e à robât chel miluç.
Partencis e spietis
E je dute achì la grande metafore de seconde decade dal Nûfcent. Un aiarat che al tache a soflâ adore, propit tal principi dal deceni, improvîs: disìn un garbin che al bughe insieme pôris e savalon dal desert african fintremai in Cjargne. “La grande proletaria si è mossa”, al zigà il poete Giovanni Pascoli, cuant che i prins soldâts a partivin pe Libie, tal 1911. Pal Re e Imperadôr di une corone cuasi a pene rivade (dal 1866) e za cussì golose di cjar frescje e zovine di brusâ di cualchi bande. Ma e sarà dome la prove gjenerâl dal montafin che al sclope subit dopo, tal 1914, cuant che l’Arciduche di Austrie Francesco Ferdinando al vignarà copât in chel di Sarajevo. La Italie no je ancjemò fate dal dut, e chi in Friûl il confin al è di chei impuartantons. Come che al è simpri stât fin chê altre dì e forsit, dentri tal cjâf di cualchidun, al resist ancjemò cumò. Furlans di ca e di là de linie duncje. E a cjase? Cui restial? Vecjos e fruts, e soredut feminis, che cun coragjo e fadie a scombatin une bataie cence fusîl, ma cetant complicade, cuintri fam, miserie e orôrs. Parcè che fûr de retoriche des bandieris, des medaiis, lontan des fanfaris, a son propite lis feminis che a restin, che a resistin, che a spietin: l’om in vuere, o un frut che al à di vignî. Ancje cence pari. Cuntune fuarce che e fasarès pôre a dîs mil canons e a un milion di gjenerâi in divise.
Angelo Floramo


text:
CUINTRISTORIE DAL NÛFCENT 1960-1970. Bisugne di identitât
Screade la “gnove regjon”, si impiin i moviments autonomiscj e inteletuâi
Cu la leç screade ai 31 di Zenâr dal 1963, il Stât talian al decît di unificâ al Friûl il teritori di Triest, che dome tal 1954 al jere definitivementri tornât in Italie: di fat, prime a jerin dome la provincie di Udin e che di Gurize; Pordenon al varès otignude la so autonomie tal 1968.
Il prin president de Regjon Autonome Friûl-Vignesie Julie, che e somee une robe mostruose e inaturâl bielzà tal non – al sarès stât Alfredo Berzanti, triestin, democristian e partigjan osovan: cuasi une programazion segnade pal avignî di cheste istituzion cence anime, nassude cu la imposizion di un miscliç dal dut artificiâl, inventât di un stât centralizât e fuart che cu la burocrazie, cui uficis e cui ents, al voleve scjafoiâ ogni forme di identitât e di diference.
LA “VOCAZION” MILITÂR DAL TERITORI FURLAN_ Di plui, cu la scuse che propite par chi al passave il confin de “tendine di fier” che e spacave la Europe di Danziche fin a Triest, il Friûl al devente tiere di casermis, sparniçadis par dut il teritori, jempladis di fantats in divise ristielâts par dute la Italie cul dopli intent di “protezi l’Ocident dal pericul comunist e sclâf”, ma ancje di judâ une inevitabile e simpri plui fuarte presince de Italie tai nestris paîs: une Italie autoritarie, armade, in divise, che magari e varès ancje concuistât i confins dai jets nuviçâi, fasint maridâ soldaduts toscans, romans, o sicilians cun fantatis furlanis, par gjenerâ finalmentri fîs di une Patrie che si imponeve simpri di plui, ancje sot des cuviertis e dai linçûi. E a son i agns de “vuere frede”, e lis rostis dal Tiliment a platin lis testadis nucleârs orientadis cuintri Mosche. E ti vegnin i sgrisui a pensâ che Mosche e pontave lis sôs su di nô!
LA SBURTADE AUTONOMISTE_ E pûr, forsit par reazion a dut chest, e nas une grande bisugne di identitât, une Resistence di popul cuintri la violence brutâl di un Stât, chel talian, che si impon simpri di plui. Pre Bepo Marchet, svilupant une idee bielzà coltade dal 1946, al met adun su la Patrie dal Friûl la “Cuintristorie”, che e ispire ancje tal non cheste nestre indegne rubriche. Pre Checo Placerean, tra il 1962 e il 1963, judât di un grup di predis iluminâts, al fonde la associazion “Int Furlane” che e sarà la base, tal 1966, de nassite dal “Moviment Friûl”, screât ai 9 di Zenâr di chel an. Simpri tal 1963, Davide Maria Turoldo al zire il film “Gli ultimi”, cuadri realistic di un Friûl contadin une vore lontan de dimension bucoliche e idealizade che e faseve une vore comut ai sorestants politics dal timp. Tal 1962, ae XXXI bienâl di Vignesie, si impon l’artist furlan Luciano Ceschia cu la opare “Grande Porta di Hiroshima”, vuadagnant premis e lauts di critiche: rivoluzionari tal doprâ la materie, poleant la forme e la energjie, al sarà anticipadôr, ancje cul so stîl di vite anticonvenzionâl, di tante gnove ricercje artistiche a nivel european, come che i gjornâi talians e stranîrs a scrivaran pe sô mostre screade tal 1968 a palaç Kechler di Udin. Tal 1963 al torne in Friûl ancje Marcello De Stefano, regjist e inteletuâl che si jere formât cun Vittorio De Sica, Michelangelo Antonioni, King Vidor. Di formazion cristiane ma ben lontan dal jessi un “mangjeparticulis”, une vore dongje dal teolic francês Teilhard de Chardin, considerât eretic dal Vatican, al capìs che in Friûl l’articul numar 6 de costituzion taliane, là che si dîs:”La Republiche e tutele cun normis di pueste lis minorancis linguistichis”, nol ven metût in pratiche. E cussì , tal 1965 al fonde il “Centro Ricerche e Studi” di Udin (C.R.S.), produsint filmâts, trasmissions e documentaris ancje pe tutele de lenghe e de culture furlane. Un Centri che al sarà cetant impuartant pes ideis de contestazion zovanîl dal Sessantevot – e no dome par chê furlane –, ispirât a une dimension atipiche, anti marxiste e contrarie a ogni forme di violence.
Agns rabiôs duncje, creatîfs, che a dimostrin cemût che la fuarce di un popul no pues jessi sierade jenfri i limits imponûts di chei altris.
VOIE DI RISCAT_ Cussì la grande aluvion dal Tiliment, tal 1966, e je cuasi une profetiche prefigurazion di dute cheste voie di ribelâsi. Stuf di tantis fufignis patriotardis, il flum al ven fûr propite te zornade dai 4 di Novembar, fieste des fuarcis armadis talianis, inneant dute la Basse furlane e fasint un fisc di oms, cjasis e nemâi. Cussì in chei agns Franco Basaglia, adun cunt Antonio Slavich, al scree a Gurize la prime comunitât terapeutiche mondiâl par malâts mentâi, contade tal 1968 tal libri “L’istituzione negata. Rapporto da un ospedale psichiatrico” che, tradusût in dutis lis lenghis dal mont, al darà al ospedâl di Gurize une nomee pardabon internazionâl. E cussì ancje l’ospedâl di Udin – che tal stes timp si vuadagne une prestigjose nomee e al ven considerât tra i plui di avanguardie in Italie – al domande cun fuarce la pussibilitât di vierzi une facoltât di Medisine.
LA UNIVERSITÂT FURLANE_ Si sint cuasi la bisugne di dâ a dut chest grant movimenti ideâl une struture buine di produsi culture, ancje a nivel une vore alt. Triest nol mole, e cussì si scjadene une schirie di manifestazions gjestidis dai students des scuelis di Udin, capofile Malignani e Stellini, che a dilaghin a ducj i setôrs de societât furlane. Students, ma ancje operaris, feminis, predis animâts di une gnove sensibilitât, sindacaliscj, inteletuâi. Un popul che nol voleve jessi ridusût a numar di inventari su la partide di regjistri di un paîs che lu voleve scjafoiâ. Cussì, ai doi di Fevrâr dal 1968, si riunive la prime Assemblee dal Consorzi pe costituzion e pal disvilup de Universitât di Udin. Cuasi une promesse. Che nissun al varès podût permetisi, aromai, di dineâ. Al someave di vê concuistade la lune. Come che pardabon Tito Stagno nus varès contât, in blanc e neri, la gnot dai 21 di Lui dal 1969. Sierant il deceni.
_______________________________________
Gnovis lotis cence armis pe nestre autonomie
Laboratori straordenari là che la imagjinazion e je floride intune stagjon di ideis, di sperimentazions, di curiositâts e di lotis che àn coinvolzût insieme inteletuâi e popul come che mai al jere sucedût prime e come che di râr si sarès viodût daspò. Al somee cuasi che la inaturâl costituzion de Regjon Autonome – volude di Rome propite sul tacâ dal deceni par fâ un plasê a Triest, citât di pôc tornade in Italie – e vedi stiçade une grandissime bataie a pro de identitât furlane, che e jere in pericul di pierdisi intune struture rigjide e burocratizade par nuie autonome, tes mans di une Democrazie Cristiane peade mans e pîts a Rome par vie di Andreotti e de Curie Vaticane, e avonde indiferente aes necessitâts locâls, ae specificitât sociâl, storiche, culturâl e linguistiche dai Furlans. A son duncje i agns di une grande riflessiôn corâl, partecipade, dibatude, bataiade, ma no tes aulis de academie che tant – stant che e jere a Triest – si interessave pôc di teritori, ma insieme cu la int, cui students, cui operaris, cu lis feminis, tes placis, tai curtîi, pe strade, e ancje in cualchi glesie, là che une gnove gjenerazion di predis furlans, formâts ae scuele di pre Bepo e di pre Checo, e tacave a sposâ la mission di vuide di un popul che, come che al veve insegnât ancje Martin Lutero cinccent agns prime, nol podarà mai crodi in nissun Diu se al dismentee di fâlu cu la sô lenghe e cu la sô storie.
Angelo Floramo


text:
CLASSICS - 17. SANT JACUM, LÀ CHE AL FINÌS IL MONT
Inzenoglât denant di un grant Sant
Ancje se il nestri pelegrinaç nol veve nancje ombre di paragon cui pelegrins che tai secui si jerin metûts in strade prime di nô, partint di France e di Gjermanie, instès o ai provade une grande emozion cuant che mi soi cjatât denant di chel grant Sant che mi cjalave de sô sente indorade e mi soi butât in zenoglon come milions e milions di personis di ogni fate e ghigne. Tra di lôr ancje une stele di prime grandece tal firmament de cristianitât e de umanitât: Sant Francesc di Assisi, che al veve pelegrinât a Sant Jacum tra il 1214 e il 1220, cul fin di passâ in Maroc a convertî i sarasins. La prime robe che o ai fate e je stade chê di tasê. Tasê e cjalâ. Anzit jessi cjalât. A lunc e in profonditât.
Po o ai vude la percezion nete de relativitât. Jentrant in chê basiliche e inzenoglantmi su chei lastrons di piere, o ai capît che jo o jeri dome un puntinut insignificant di chel flum di int che si jere inviât di ogni part di mont par rivâ fin chi e di chi al jere tornât a inviâsi viers di ogni part di mont. Mi soi sintût come une gote piçule piçule di chest grant flum e o ai capît che lis mês domandis, lis mês pôris, i miei fastidis, lis mês contentecis, lis mês sperancis e delusions no podevin jessi ni lis plui grandis ni lis unichis se milions di int lis vevin provadis prime di me e a jerin vignudis fin chi a cirî une rispueste o almancul une fuarce par continuâ. E lât che o sarai jo, altris milions a vignaran a fâ la stesse strade, a cirî la stesse rispueste e fuarce. Parcè che si trate des domandis, des pôris, dai fastidis, des contentecis, des sperancis e delusions dal mont intîr, de umanitât, dal vivi. E fin che e sarà vite su la tiere, la int e cjaminarà o viers Sant Jacum o viers di altris lûcs sants a cirî la stesse rispueste ai problemis de esistence umane.
Cetantis lagrimis no àno viodût chei voi che ti cjalin cence viodi? Cetancj suspîrs e zemudis no àno sintût chês orelis che no sintin? Di tropis storiis no isal stât testemoni chest sant sentât, imponent e impassibil, che denant des lagrimis no si incor e denant des tragjediis no si ingrope? La storie dai oms si pues scrivile in tantis manieris e partint di tantis stradis. Ce robone no saressie une storie che e partìs dai santuaris, che e metès adun lis storiis infinidis dai pelegrins? No vignaressial fûr un struc di dut il dolôr dal mont e un concentrât di sperance che e nas de disperazion?
Ma se la int e ven culì di tancj secui e di ogni part di mont, sfidant stagjons e intemperiis e pericui, alc al à di viodi e sintî chest Sant Jacum e ancje al à di dâ cualchi rispueste, se si partìs di chi convints che ti vedi viodût, sintût e esaudît. Jo stes o sintivi che ogni mê peraule, dite o ancje dome pensade, e rivave drete a lis orelis e al cûr dal sant e o sintivi di travasâ la mê anime intune altre anime grande, sante e sensibil. Parcè che il cjalâ dai sants, e di Diu sflandôr e autôr dai sants, al è difarent dal cjalâ dai oms. Al somee che no ti cjali e al viôt dut, cu la cuâl che i oms al somee che ti cjalin e a viodin pôc e nuie.
Parcè che Diu al cjale cuntun voli difarent e alternatîf e la sôperaule no je fate di peraulis.
Cheste relativitât dai miei câs tal mâr infinît dai câs de umanitât orant e dolorant mi à fat sintî piçul, ma e à fat sintî piçui ancje i miei berdeis. Ma no mi à umiliât, dal moment che o jeri in compagnie dal mont intîr, stât, presint e a vignî. Mi servirà pai moments di disperazion, cuant che mi somearà di jessi o l’unic o il plui tormentât.
O ai sintude ancje une grande solidarietât cui oms, une forme di sigurece, un sens di fraternitât e di compagnie. Compagns di sventure, ma ancje di venture, di delusions, ma ancje di sperancis, di faliments ma ancje di realizazions straordenariis, di miserie morâl, ma ancje di grandece e santitât sflandorose. Savint che i miei pas si poiavin parsore di altris pas, mi soi sintût rinfuartît e confuartât, come un viandant che al cjate un altri viandant come lui e a spartissin insieme il pan, la aghe, il sudôr e la fadie.
O ai capide ce robe straordenarie che e je la comunion dai sants, la colegance e comunance cul mont di chei che a son za rivâts a la fin dal pelegrinaç de vite e a polsin, di chei che a son ancjemò pe strade a van indenant, di chei che a àn ancjemò di scomençâ la aventure de vite. No si pues sintîsi di bessôi a Sant Jacum!
pre Antoni Beline